qundao/data-zh-poetry huggingface dataset:
醉春风·吴陵送春
作者：王士禛
朝代：清

一霎潇潇雨。忽报春将暮。谢家飞絮沈郎钱，去。去。去。万点红中，五更风里，春归何处。画舫桃花渡。宝马游丝路。眼前还是未残春，住。住。住。明岁今朝，今年明日，此情休负。
醉花阴·和漱玉词
作者：王士禛
朝代：清

香闺小院閒清昼。屈戌交铜兽。几日怯轻寒，箫局香浓，不觉春先透。韶光转眼梅花后。又催裁罗袖。最怕日初长，生受莺花，打叠人消瘦。
醉落魄·读天宝遗事
作者：王士禛
朝代：清

风流堪惜。沉香亭下双鸂鶒。长生殿里如胶漆。别院梨花，偷试宁王笛。渔阳战鼓惊相偪。马嵬古驿罗衫湿。秋槐落尽空凝碧。残月华清，何处人行迹。
醴泉寺高阁瞻眺有怀范文正公
作者：王士禛
朝代：清

风雨湖上来，萧条洒飞阁。殷雷起眉际，极目穷寥廓。遥天压烟水，空濛气磅礴。大泽盘蛟龙，斜风偃雕鹗。却眺鸿濛中，日光远回错。草木暗四山，急淙鸣万壑。怅然思古人，《大雅》何时作。
醴泉谒志公像观唐碑
作者：王士禛
朝代：清
体裁：古风

早读神僧传，缅希志公迹。剑水踪已遥，钟山事成昔。岂知常白峰，留此千年石。鸟爪带铜绿，镜面莹藓碧。磨灭开元碑，虫鸟纷难译。披萝究遗文，剥苔理残画。断阙发闻见，樵牧增叹惜。陆铭圯寒冢，王碑委荒僻。庐陵傲珠犀，东武比博弈。沦弃多名珍，何惮穷钩索。一勺醴泉冰，供此风雨夕。
采石太白楼观萧尺木画壁歌
作者：王士禛
朝代：清
体裁：古风

落帆向牛渚，直上太白楼。锦袍乌帽太潇洒，回看四壁风飕飕。萧生何年画此雪色壁，峰峦出没烟岚稠。元气淋漓真宰妒，江湖澒洞蛟龙愁。吴观越观上海日，苍烟九点横齐州。祝融诸峰配朱鸟，潇湘洞庭放远游。峨眉雪照巫峡水，匡庐瀑下彭湖流。须臾使我行万里，瞥如怒隼凌清秋。我生海隅近岱畎，西游曾上瞿唐舟。昨登五老弄瀑布，却临三峡窥龙湫。七十二峰身未到，苍梧已略天南头。太白游踪遍四海，晚爱青山采石聊淹留。丈夫当为黄鹄举，下视燕雀徒啁啾。
采石太白楼观萧尺木画壁歌
作者：王士禛
朝代：清

落帆向牛渚，直上太白楼。锦袍乌帽太潇洒，回看四壁风飕飕。萧生何年画此雪色壁，峰峦出没烟岚稠。元气淋漓真宰妒，江湖澒洞蛟龙愁。吴观越观上海日，苍烟九点横齐州。祝融诸峰配朱鸟，潇湘洞庭放远游。峨眉雪照巫峡水，匡庐瀑下彭湖流。须臾使我行万里，瞥如怒隼凌清秋。我生海隅近岱畎，西游曾上瞿塘舟。昨登五老弄瀑布，却临三峡窥龙湫。七十二峰身未到，苍梧已略天南头。太白游踪遍四海，晚受青山采石聊淹留。丈夫当为黄鹄举，下视燕雀徒啁啾。
采莼曲四首·其一
作者：王士禛
朝代：清
体裁：五言绝句

湘湖雉尾莼，郅支马肝石。采莼作莼羹，底用作方伯。
采莼曲四首·其三
作者：王士禛
朝代：清
体裁：五言绝句

采莼临浅流，采莲在深渚。欢似莼心滑，那识莲心苦。
采莼曲四首·其二
作者：王士禛
朝代：清
体裁：五言绝句

不食上湖荇，但采下湖莼。缘流棹歌去，西风愁杀人。
采莼曲四首·其四
作者：王士禛
朝代：清
体裁：五言绝句

莼丝何缠绵，柔白胜玉臂。持作千里羹，朝朝下盐豉。
重游飞来寺
作者：王士禛
朝代：清
体裁：古风

我昨游飞来，乃自东峰始。得陇复望蜀，梦落西峰里。归棹粤江浔，烟雨孤篷底。菩提解迎客，一笑呼屐齿。缭绕曲栈危，宛与蜀道似。数折得石壁，万笏摩空起。如厂如步櫩，神工信奇诡。西岩隐飞瀑，迸罅流石髓。鸟啼翛翛竹，花覆濛濛水。平生禽尚志，叹息吾衰矣。笑问白足僧，胡为羡衣紫。
重题茂陵
作者：王士禛
朝代：清
体裁：七言绝句

络绎甘泉豹尾催，君王夜幸柏梁台。当时谲谏称方朔，也嬖长陵宛若来。
金孝章以壬子冬画梅寄予兄弟今六年矣丁已七月先生之子祖生至京师始见之而先生与先兄考功皆已下世怆然赋诗四首·其一
作者：王士禛
朝代：清
体裁：七言绝句

拗取铜坑玉一枝，江南春赠陇头时。到来巳是尘沙劫，赋得瑶华欲寄谁。
金孝章以壬子冬画梅寄予兄弟今六年矣丁已七月先生之子祖生至京师始见之而先生与先兄考功皆已下世怆然赋诗四首·其三
作者：王士禛
朝代：清
体裁：七言绝句

花时邓尉梦无聊，十七年来似暮朝。恨不相携风雪里，短篷同系虎山桥。
金孝章以壬子冬画梅寄予兄弟今六年矣丁已七月先生之子祖生至京师始见之而先生与先兄考功皆已下世怆然赋诗四首·其二
作者：王士禛
朝代：清
体裁：七言绝句

维摩方丈几黄昏，春草禅房日闭门。成佛生天两何处，暗香疏影为招魂。
金孝章以壬子冬画梅寄予兄弟今六年矣丁已七月先生之子祖生至京师始见之而先生与先兄考功皆已下世怆然赋诗四首·其四
作者：王士禛
朝代：清
体裁：七言绝句

当年五字写柴桑，又寄孤山世外香。一幅生绡千载意，也应配食水仙王。
金方伯邀泛浣花溪二首·其一
作者：王士禛
朝代：清
体裁：五言律诗

解缆江村外，溪沙失旧痕。夕阳来灌口，秋水下彭门。清吹临风缓，神鸦得食喧。百花潭上好，新月破黄昏。
金方伯邀泛浣花溪二首·其二
作者：王士禛
朝代：清
体裁：五言律诗

万里桥边去，还多吊古情。人烟过蚕市，新月上龟城。寂历更漏发，萧条鳞甲生。回看草堂路，修竹水芜平。
金花桥道中作
作者：王士禛
朝代：清
体裁：七言律诗

半年浪迹锦城游，才数归程已暮秋。晚照开时见千里，寒鸦飞尽过双流。眼明修竹横塘路，心逐江云下峡舟。异域忽惊摇落久，今宵一醉失乡愁。
金花潭
作者：王士禛
朝代：清
体裁：五言律诗

传是瑶华迹，江潭独黯然。仓皇浮五马，憔悴掩双蝉。玉辇归松漠，金花没剑川。忘机羡鸥鸟，不识靖康年。
金陵挽陈士业先生兼寄伯玑二首·其一
作者：王士禛
朝代：清
体裁：五言律诗

昨朝扬子县，远寄豫章书。五字诗殊妙，三都序不如。人来青溪曲，叶下白门初。再有西江信，真成腹痛馀。
金陵挽陈士业先生兼寄伯玑二首·其二
作者：王士禛
朝代：清
体裁：五言律诗

板荡崇祯末，先生宰晋州。中山翻得谤，孟博竟同收。归隐康王谷，读书章贡楼。悲哉耆旧尽，流水咽三洲。
金陵晓发
作者：王士禛
朝代：清
体裁：古风

月落骠骑航，潮生镇西宅。濛濛远林树，烟景纷如积。烟际下渔舟，树杪带行客。何处金陵思，秋江苇花白。
金陵道上
作者：王士禛
朝代：清
体裁：七言绝句

乍疏乍密秧针雨，时去时来舶趠风。五月行人秣陵去，一江风雨昼濛濛。
銮江大雪歌寄家兄西樵
作者：王士禛
朝代：清
体裁：古风

夜闻觱发晓瀁漭，冲寒四顾江天朗。云气欲压扬子津，涛头直突仙人掌。平生爱雪胜琼贝，况复横江发奇赏。朔风猎猎犯貂裘，急霰霏霏洒乌榜。大泽蛇龙避寒蛰，高天雕鹘盘空响。江南群山张画屏，玉笏嶙峋袤百丈。隔江心驰茅山洞，咫尺波涛绝来往。遥忆茅家好兄弟，骖鸾骑鹤三峰上。学仙不能且学剑，耳后风生致慨慷。西郊太道接符离，霹雳鸣弓穿宿莽。玉踠神骝气清峻，金毛胡鹰飒萧爽。雄狐狡兔那得避，雨血风毛洒原壤。横吹声中歌竞病，据鞍盘槊真吾党。归来一笑卧烟篷，淅淅江风吹五两。
銮江舟中雪霁月出即事题邹哲画
作者：王士禛
朝代：清
体裁：五言律诗

拂晓春寒重，扬帆急霰侵。月明生水际，积雪满空林。岸火推篷近，渔庵闭户深。平生剡溪兴，兹夕是山阴。
钱牧翁喜李长蘅诗谷城山好青如黛滕县花开白似银佳句也予冬夏两过滕不见一花因成绝句
作者：王士禛
朝代：清
体裁：七言绝句

薛北滕南屡问津，远山如画黛眉新。唯馀底事堪惆怅，不见花开白似银。
钱选折枝牡丹二首·其一
作者：王士禛
朝代：清
体裁：七言绝句

三尺霜缣写鼠姑，檀心倒晕貌来殊。如今疑梦还非梦，曾向南泉见一株。
钱选折枝牡丹二首·其二
作者：王士禛
朝代：清
体裁：七言绝句

驿骑筠笼进折枝，洛阳金粉入宫时。永嘉水际知多少，谢客曾无五字诗。
锦秋湖竹枝三首·其一
作者：王士禛
朝代：清
体裁：词

鹅鸭城边望不稀，汀洲水长荻芽肥。慕容事远伤春目，斜日金鹅接翅飞。
锦秋湖竹枝三首·其三
作者：王士禛
朝代：清
体裁：词

不论烟棹与霜篷，帆力真禁八面风。北豸南鲈谁辨得，凭君博物注鱼虫。
锦秋湖竹枝三首·其二
作者：王士禛
朝代：清
体裁：词

锦湖水色胜湘湖，雉尾莼羹玉不如。持谢江南陆内史，酪浆还得似渠无。
长寿县吊雪庵和尚
作者：王士禛
朝代：清
体裁：七言律诗

枳县秋风怆客魂，金川遗事忍重论。谁从鱼服悲宗国，唯有乌朝恋旧恩。叶下沅湘愁北渚，芜生鄢郢哭东门。至今松柏滩头水，呜咽寒潮吊屈原。
长寿县吊雪庵和尚
作者：王士禛
朝代：清

枳县秋风怆客魂，金川遗事忍重论。谁从鱼服悲宗国，惟有乌朝恋旧恩。叶下沅湘愁北渚，芜生鄢郢哭东门。至今松柏滩头水，呜咽寒潮吊屈原。
长寿庵离六宫联
作者：王士禛
朝代：清
体裁：联

红桥映海三更月；石瀃通江两度潮。
长干寺
作者：王士禛
朝代：清
体裁：五言律诗

门外长干道，林端钟阜云。浮图插霄汉，临眺绝人群。宫阙秋声合，沧江晓势分。高台元咫尺，花雨日氤氲。
问钝翁编修疾
作者：王士禛
朝代：清

先生方丈似山茨，闻道维摩病起迟。乍可心情同木石，依然谈笑却熊罴。别裁伪体时流忌，独抱遗经后代知。遥忆玉堂清夜梦，雪中花坞水边篱。
闰七夕抵褒城县
作者：王士禛
朝代：清
体裁：五言律诗

褒斜十日路，白发忽侵寻。红叶下江水，始知秋气深。马惊初出谷，城闭不闻砧。何处天河影，浮云只自阴。
闰中秋夜不寐悼亡
作者：王士禛
朝代：清
体裁：七言律诗

商飙淅淅响庭除，竟夕兰膏映绮疏。闰气经时验梧叶，月华重见溢方诸。红墙银汉途难越，碧海青天怨有馀。怊怅江东谢希逸，芳尘凝榭欲何如。
闻奋威将军保宁大捷
作者：王士禛
朝代：清
体裁：七言律诗

秦军四道出巴庸，在德何劳设险重。宝玉大弓归鲁庙，华阳黑水尽尧封。賨人筒布宽新赋，王祭包茅问旧供。遥忆师行过枕席，剑门千仞削芙蓉。
闻官军复泸州
作者：王士禛
朝代：清
体裁：五言律诗

月黑斫连营，嫖姚转战轻。已探猛虎穴，急扼钓鱼城。三峡烽相照，双江浪渐平。万州群盗在，从此事刀耕。
闻方山北山诸公连日出游戏寄
作者：王士禛
朝代：清
体裁：七言绝句

公子春芜白鼻騧，病夫拥褐客天涯。城南几日无风雨，十里徐熙落墨花。
闻林茂之先生已葬钟山
作者：王士禛
朝代：清
体裁：五言律诗

万古钟山下，今成有道阡。龙蟠高士宅，狸首故人怜。老尚歌朱鸟，魂应拜杜鹃。何时磨镜具，一问秣陵船。
闻滕王阁落成寄宋二牧仲开府
作者：王士禛
朝代：清
体裁：七言律诗

中丞持节镇洪州，滕阁重开胜庾楼。清簟疏帘过暮雨，隐囊纱帽对江鸥。曾来弭棹悲残劫，未许题诗在上头。安得乘风度彭蠡，与君吹笛坐沧洲。
闻紫柏山绝顶有峨眉老衲独坐丈室数十年蛇虎皆驯伏今九十有六矣惜不得其名字乃作颂古十绝句属凤令寄之丙子岁四月七日栈中留坝驿灯下成 其一 维摩诘
作者：王士禛
朝代：清
体裁：五言绝句

师利多言说，净名殊默然。语言文字外，巳示祖师禅。
闻紫柏山绝顶有峨眉老衲独坐丈室数十年蛇虎皆驯伏今九十有六矣惜不得其名字乃作颂古十绝句属凤令寄之丙子岁四月七日栈中留坝驿灯下成 其七 地藏琛禅师
作者：王士禛
朝代：清
体裁：五言绝句

栽田博饭吃，独振玄沙道。一笑视诸方，说禅方浩浩。
闻紫柏山绝顶有峨眉老衲独坐丈室数十年蛇虎皆驯伏今九十有六矣惜不得其名字乃作颂古十绝句属凤令寄之丙子岁四月七日栈中留坝驿灯下成 其三 惠持
作者：王士禛
朝代：清
体裁：五言绝句

树中入定僧，千年人不识。如何去陈留，一往无消息。
闻紫柏山绝顶有峨眉老衲独坐丈室数十年蛇虎皆驯伏今九十有六矣惜不得其名字乃作颂古十绝句属凤令寄之丙子岁四月七日栈中留坝驿灯下成 其九 黄龙晦堂禅师
作者：王士禛
朝代：清
体裁：五言绝句

山谷大辨才，妙义皆糠秕。满院木犀香，吾无隐乎尔。
闻紫柏山绝顶有峨眉老衲独坐丈室数十年蛇虎皆驯伏今九十有六矣惜不得其名字乃作颂古十绝句属凤令寄之丙子岁四月七日栈中留坝驿灯下成 其二 须菩提
作者：王士禛
朝代：清
体裁：五言绝句

善哉须菩提，岩间惟晏坐。般若是谁闻，诸天雨花堕。
闻紫柏山绝顶有峨眉老衲独坐丈室数十年蛇虎皆驯伏今九十有六矣惜不得其名字乃作颂古十绝句属凤令寄之丙子岁四月七日栈中留坝驿灯下成 其五 寒山
作者：王士禛
朝代：清
体裁：五言绝句

寒山牛迹话，此意谁酬酢。赵州小厮儿，宛有大人作。
闻紫柏山绝顶有峨眉老衲独坐丈室数十年蛇虎皆驯伏今九十有六矣惜不得其名字乃作颂古十绝句属凤令寄之丙子岁四月七日栈中留坝驿灯下成 其八 法昌遇禅师
作者：王士禛
朝代：清
体裁：五言绝句

法昌亦开炉，单丁唯一个。赖有十八贤，缄口围炉坐。
闻紫柏山绝顶有峨眉老衲独坐丈室数十年蛇虎皆驯伏今九十有六矣惜不得其名字乃作颂古十绝句属凤令寄之丙子岁四月七日栈中留坝驿灯下成 其六 懒残
作者：王士禛
朝代：清
体裁：五言绝句

煨火傍群牛，谪来几千岁。懒残亦俗人，谁能为拭涕。
闻紫柏山绝顶有峨眉老衲独坐丈室数十年蛇虎皆驯伏今九十有六矣惜不得其名字乃作颂古十绝句属凤令寄之丙子岁四月七日栈中留坝驿灯下成 其十 褒禅山僧
作者：王士禛
朝代：清
体裁：五言绝句

枕石漱溪流，梦见欧阳子。觉来万壑风，松声满人耳。
闻紫柏山绝顶有峨眉老衲独坐丈室数十年蛇虎皆驯伏今九十有六矣惜不得其名字乃作颂古十绝句属凤令寄之丙子岁四月七日栈中留坝驿灯下成 其四 道超
作者：王士禛
朝代：清
体裁：五言绝句

我爱道超师，绝俗耽憩寂。退院阒无人，蟋蟀鸣秋壁。
闻蜀警怀茂衍大参
作者：王士禛
朝代：清
体裁：五言律诗

行李扪参井，何时达锦城。悬军今益部，设险古南京。夔府公孙垒，泸江汉相营。艰危望消息，天末未休兵。
闻道
作者：王士禛
朝代：清
体裁：五言律诗

闻道降王入，经时尚济西。徘徊为怪鸟，进退类藩羝。铁券功何在，金床梦已迷。回头郿坞远，不必怨然脐。
闻雁
作者：王士禛
朝代：清
体裁：七言律诗

缥缈凉天数雁鸣，几家砧杵起秋声。怀人江上枫初落，卧病空堂雨易成。尺素经时常北望，暮云无际且南征。沅湘一带多兵甲，莫动高楼少妇情。
阅先兄西樵故书泣赋
作者：王士禛
朝代：清
体裁：七言律诗

丹铅脱手尚依然，泪洒蛛丝对旧编。南面百城如昨梦，河东三箧忆当年。纵横鼠迹承尘上，零落苔花废砌边。痛绝人琴今已矣，牙生从此竟摧弦。
阆中县二首·其一
作者：王士禛
朝代：清
体裁：五言律诗

见说阆中好，轩窗临锦屏。山川无髣髴，耆旧况凋零。残垒浮兵气，寒江滞使星。忽闻羌笛起，风雨昼冥冥。
阆中县二首·其二
作者：王士禛
朝代：清
体裁：五言律诗

滕王何寂莫，江抱玉台偏。沙岸收賨马，湍流激硙船。五城虚梦到，三户有人烟。不奈惊摇落，魂销帝子前。
阆中感兴四首·其一
作者：王士禛
朝代：清
体裁：五言律诗

行役忽永久，衣裳白露凄。秋风吹剑外，客鬓老巴西。萤火飞还没，寒螀咽复啼。不堪蜀道雨，山雾昼常迷。
阆中感兴四首·其三
作者：王士禛
朝代：清
体裁：五言律诗

西汉茫茫去，来过碧玉楼。九回肠已断，三折水还流。涕泪闻鹃鸟，云山绕剑州。老亲穿望眼，霜雪白盈头。
阆中感兴四首·其二
作者：王士禛
朝代：清
体裁：五言律诗

巴树小摇落，薄寒初中人。江山纷暮节，风露感萧晨。远使非邛杖，思归阅角巾。流波三峡外，何处觅文鳞。
阆中感兴四首·其四
作者：王士禛
朝代：清
体裁：五言律诗

蜀雨连秦栈，秋阴暮复朝。山盘黄鹘急，江合紫羌遥。乌鹊知何意，鼋鼍尔独骄。蓬莱不可到，回首向风飙。
阖庐墓
作者：王士禛
朝代：清
体裁：七言律诗

剑池春日水清虚，石壁临风吊�庐。于越行成谁狡狯，夫椒往事重欷歔。飘零王气传金虎，寂寞空山葬玉鱼。太息恩雠竟何在，荒台青草认姑胥。
阜城感伪齐刘豫作
作者：王士禛
朝代：清
体裁：五言律诗

残堞昏鸦外，人烟古阜昌。龙蛇逢战斗，羖䍽慨兴亡。父老思宗泽，朝廷负李纲。纷纷齐与楚，一笑对斜阳。
阮亭秋霁有怀西山寄徐五
作者：王士禛
朝代：清
体裁：五言律诗

孤亭新霁后，藤竹夜凉生。忽忆西峰寺，曾经采药行。夕阳云木秀，秋雨石泉清。不见烟霞侣，相思空复情。
阮郎归·清明
作者：王士禛
朝代：清

平山堂外又清明。春芜初蘸青。梨花燕子满江城。人家闻卖饧。邀伴去，踏莎行。竹西歌吹声。酒旗一片飏前汀。青丝何处停。
防秋
作者：王士禛
朝代：清
体裁：五言律诗

闻道防秋急，千山复万山。传烽来僰道，插羽过灵关。属国何尝绝，悬军且未还。却思汉丞相，心力尽征蛮。
阻雨望醴泉寺用徐昌谷韵
作者：王士禛
朝代：清
体裁：五言律诗

志公飞锡处，岩壑至今深。渺渺青山路，苍苍修竹林。法云悬瀑影，幽鸟乱泉音。自叹尘中驾，空劳出世心。
陆放翁心太平庵砚歌为毕通州赋
作者：王士禛
朝代：清
体裁：古风

妩媚散花峡，艰危道士矶，放翁过此留清辞。何年片石堕㵳泬，龙堂荒忽蟠蛟螭。先生当年西入蜀，迎风十丈搴黄旗。下牢夔门波浪恶，白盐赤甲天下奇。转入兴元瞰河渭，山南射虎黄云垂。大散关头见烽火，赋诗草檄如星驰。此砚尔时伴戎幕，贤于十万熊罴师。莺花海中九年住，春江醉捲千玻瓈。锦官城里蘋风阁，百觞万首争淋漓。此砚尔时厕高宴，饱霜千兔相追飞。先生老矣竟东下，镜湖支枕看风漪。但馀此砚共幽独，犹能起赋从军诗。绍兴淳熙一片石，流传异代谁使之。曾穷梁益掠吴楚，吾曹想像空嗟咨。毕侯家近黉堂侧，草生书带纷葳蕤。剑南一卷不离手，兴来春日吟茅茨。携渠归去坐怀古，定有云霞生墨池。
陈其年索诗送王生之襄阳
作者：王士禛
朝代：清
体裁：五言律诗

试说襄阳好，曾游路不迷。江帆过岘首，水竹绕檀溪。市上江陵估，机中窦氏妻。不知征戍后，谁唱白铜鞮。
陈思王墓下作
作者：王士禛
朝代：清
体裁：五言律诗

昔诵君王赋，微波感洛神。今过埋玉地，重忆建安人。名岂齐公干，谗宁杀灌均。可怜才八斗，终古绝音尘。
陈洪绶水仙竹二首·其一
作者：王士禛
朝代：清
体裁：七言绝句

清泠池畔梁园种，奈此生绡素影何。更写东阿旧时恨，芝田馆外见凌波。
陈洪绶水仙竹二首·其二
作者：王士禛
朝代：清
体裁：七言绝句

玲珑疏影玉缤纷，比似江梅迥不群。特向苍梧分一本，泪痕斑处伴湘君。
陈生行戏送其年归阳羡
作者：王士禛
朝代：清
体裁：古风

陈生陈生，尔既不能入渊斩长蛟，又不能登山射猛虎，复不能亡赖作横苦。乡里十载哦诗守环堵，徒抱轮囷一片心，藜藋鼪鼬相枝拄。昨日渡江来，今复渡江归。运租船上苦憔悴，风高浪涌横江矶。朝来寄我新词句，明月无情蝉鬓去。五湖归去伴渔竿，枫岸芦汀不知处。季鹰鲈鲙思江东，我亦年年叹转蓬。期汝扁舟同射鸭，铜官山下竹枝弓。
陈真亭佥宪殉节诗
作者：王士禛
朝代：清
体裁：七言律诗

争飞海水动妖氛，大节堂堂独不群。真见司农生击贼，还同车右死鸣君。赤城地远埋残骨，朱鸟魂归哭阵云。他日东瓯应庙食，灵旗风雨夜深闻。
除日宿松道中
作者：王士禛
朝代：清
体裁：五言律诗

久客忘时序，匆匆逼岁除。枫林红照眼，鬓发白盈梳。灊岳多回雁，浔江足鲤鱼。春风来早晚，谁寄故园书。
隆中
作者：王士禛
朝代：清
体裁：五言律诗

咫尺隆中路，如闻梁父吟。地传龙卧久，山接鹿门深。遗憾留关陇，高风激汉阴。沔江流不尽，西望一沾襟。
雁
作者：王士禛
朝代：清
体裁：五言律诗

五听长安雁，征夫犹未归。重城闻捣练，几处寄寒衣。云梦雪中去，潇湘蘋际飞。沅州射生满，好避弋人机。
雨中寻米堆山
作者：王士禛
朝代：清
体裁：古风

僧楼鸣钟罢，徘徊向山路。远眺米堆山，苍苍积烟雾。溪涧窅然深，冈峦缅非故。千重修竹林，一径江梅树。花香上寒衲，石流湿芒屦。山霭接湖云，日夕自来去。迢迢五云洞，欲问诛茅处。
雨中将往华山同尔止坐紫峰阁
作者：王士禛
朝代：清
体裁：五言律诗

寂历山中雨，僧房昼掩门。还来紫峰阁，解带共清言。危溜千岩落，中峰一涧喧。谁知江令宅，今是给孤园。
雨中度故关
作者：王士禛
朝代：清

危栈飞流万仞山，戍楼遥指暮云间。西风忽送潇潇雨，满路槐花出故关。
雨中怀彭羡门因示叶讱庵
作者：王士禛
朝代：清
体裁：古风

夏雨忽芊眠，流云度高阁。帘幕数禽鸣，绿阴一花落。相思武原子，远寄羊城作。文酒昔欢娱，别离今寂寞。年时易晼晚，壮岁风惊萚。何当一樽酒，共对成斟酌。
雨中武贞庵督学招集东湖
作者：王士禛
朝代：清
体裁：五言律诗

行人衣上雨，来自杜阳川。湖似郎官好，名因学士传。游鯈争唼雨，垂柳欲生烟。重过荷香里，还劳运酒船。
雨中渡河望黄楼
作者：王士禛
朝代：清
体裁：五言律诗

已见河鱼上，冥冥雨未休。一条飞白浪，十丈捲黄楼。杳霭龙山隐，空濛雉堞浮。平生仗忠信，欲下吕梁游。
雨中花·风情
作者：王士禛
朝代：清

料峭东风吹细雨。作使得、春愁无主。昨日清明。今朝百五，渐渐春光去。巨胜花前曾记遇。难忘却、碧桃千树。拥髻灯前，偷香被底，一一销魂语。
雨入浈阳峡
作者：王士禛
朝代：清
体裁：五言律诗

野泊开头早，重阴入峡寒。侧过钓鱼石，逆上牯牛滩。雨逼惊泷失，云从大壑看。十年经剑阁，转见路行难。
雨发眉州
作者：王士禛
朝代：清
体裁：五言律诗

五更吹角罢，细雨出眉州。杂树堆红叶，蛮荒感白头。岷峨云气接，邛僰乱山稠。东望玻瓈水，风前叶叶舟。
雨后至天宁寺
作者：王士禛
朝代：清
体裁：五言绝句

凌晨出西郭，招提过新雨。日出不逢人，满院风铃语。
雨后观音门渡江
作者：王士禛
朝代：清
体裁：七言律诗

饱挂轻帆趁暮晴，寒江依约落潮平。吴山带雨参差没，楚火沿流次第生。名士尚传挥扇渡，踏歌终怨石头城。南朝无限伤心史，惆怅秦淮玉笛声。
雨后观音门渡江
作者：王士禛
朝代：清

饱挂轻帆趁暮晴，寒江依约落潮平。吴山带雨参差没，楚火沿流次第生。名士尚传麾扇渡，踏歌终怨石头城。南朝无限伤心史，惆怅秦淮玉笛声。
雨夜与礼吉叔子
作者：王士禛
朝代：清
体裁：古风

高馆多梧桐，微雨飞向夕。清谈不能寐，入夜转萧索。馀香歇幽幌，暗虫响阶石。梦破忽沉吟，怅然越乡客。
雨夜再题梅瞿山画松
作者：王士禛
朝代：清
体裁：七言绝句

林灯明暗雨模糊，雷电冥冥夜气孤。破壁长松欲飞去，晓来疑是坐龙图。
雨夜宿圣恩寺还元阁
作者：王士禛
朝代：清
体裁：七言律诗

梅树初花石涧流，满山香雪送行舟。三更萧瑟湖边雨，百尺高寒水上楼。师子窟中岚翠合，法华山外暝烟收。霜天欲晓鲸音起，万壑声从何处求。
雨夜宿德云庵
作者：王士禛
朝代：清
体裁：五言律诗

精舍千峰上，禅关掩白云。下方群动息，风雨夜深闻。瀑布遥争落，松声湿不分。却愁屐齿滑，绝顶闭氤氲。
雨夜怀其年园居
作者：王士禛
朝代：清
体裁：古风

久客春向暮，欢游罢不适。孤馆歇清漏，卧闻春雨滴。暗蛩吟幽草，寒灯耿虚壁。念我同心人，咫尺何由觌。雨声湖上来，萧条散芦荻。此时掩关卧，应听林间笛。
雨宿山家二首·其一
作者：王士禛
朝代：清
体裁：七言绝句

郁冈山下雨潇潇，山店寒更断丽谯。遥忆青溪杨柳岸，一篙新绿涨江潮。
雨宿山家二首·其二
作者：王士禛
朝代：清
体裁：七言绝句

方诸玉具碧云间，也拟游仙驾鹤还。一夜潺湲秣陵雨，白羊门外失茅山。
雨宿山家二首花朝道中有感寄陈其年三首·其一
作者：王士禛
朝代：清
体裁：七言绝句

渔阳三月无芳草，客思离情不奈何。此日淮南好天气，青骢尾蘸鸭头波。
雨度柴关岭
作者：王士禛
朝代：清

栈中新涨未归槽，百丈柴关水怒号。鸟语不闻深箐黑，马蹄直上乱云高。天垂洞壑蛟龙蛰，秋老牙须虎豹豪。谁积熏香东省客，戎衣斜压赫连刀。
雨度柴关岭
作者：王士禛
朝代：清
体裁：七言律诗

栈中新涨未归槽，百丈柴关水怒号。鸟语不闻深箐黑，马蹄直上乱云高。天垂洞壑蛟龙蛰，秋老牙须虎豹豪。谁识熏香东省客，戎衣斜压赫连刀。
雨止
作者：王士禛
朝代：清
体裁：五言律诗

碧汉歇微雨，美人横素琴。窗前明月影，洞口绿萝阴。丘壑结遥想，茅茨清道心。稍闻西涧水，寂历响空林。
雨登湘中阁眺望
作者：王士禛
朝代：清
体裁：古风

旷望临清湘，楚天夜来雨。合沓连江潮，空濛散洲渚。野凫湿不飞，墟落远堪数。渔榜沼回溪，停桡饭孤屿。不见烟中人，但闻烟中语。
雨趋留坝
作者：王士禛
朝代：清
体裁：五言律诗

急雨下乌栊，千峰一线通。路遥洋水北，天尽武关东。峡偪风雷气，人穿虎豹丛。谁知星使节，今夜托牛宫。
雨过醉翁亭三首·其一
作者：王士禛
朝代：清
体裁：五言律诗

出郭逢樵牧，桥回境已幽。门前荇溪石，亭下酿泉流。禽鸟鸣何乐，松篁飒似秋。吾生嗟太晚，不及醉翁游。
雨过醉翁亭三首·其三
作者：王士禛
朝代：清
体裁：五言律诗

欧梅映池阁，半亩散清阴。老干犹存古，孤花开至今。冰溪寻寺远，雪路入山深。此际巡檐好，寒香伴苦吟。
雨过醉翁亭三首·其二
作者：王士禛
朝代：清
体裁：五言律诗

风景非畴昔，亭犹号醉翁。曾将幽咽意，并入七弦中。我欲携琴客，临流抚古桐。不逢沈夫子，噭噭夜猿空。
雨过陈默公涤岑
作者：王士禛
朝代：清
体裁：古风

蹑屐历危岑，单椒上空曲。江雨从东来，风吟万竿竹。城郭浩茫茫，衣裳尽寒绿。何处是龙眠，千峰出云族。
雪中发东阿望鱼山怀古
作者：王士禛
朝代：清
体裁：五言律诗

山郭雪萧萧，鱼山望转遥。洛灵悲子建，神女降弦超。即事成今古，寒岩闭寂寥。唯馀清梵在，一遣旅情消。
雪中寄宗定九东原兼呈西樵先生
作者：王士禛
朝代：清
体裁：古风

一冬不雪春融融，江梅岸柳俱空濛。黄紬衾暖睡初足，起看窗�何瞳昽。蛮奴失喜缚双帚，走报玉戏劳天公。开门三寸没阶砌，拂空六出萦帘栊。舟胶浦冻人迹绝，天色惨惨云而风。铜瓶筑响蟹眼沸，地垆火爇兽炭红。故人昔寄东原图，渔湾窈窕桥梁通。駃雪固佳霁亦好，草堂正与图中同。萧晨画雪复好手，能以粉墨摹虚空。前年幽州大风雪，马毛如猬鸣雕弓。白檀山高鹰隼疾，狐兔杀伐无留踪。故人再寄萧郎画，寒江钓雪推烟篷。展看忽忆东原客，醉吟禁体追颍翁。适客江淮意不乐，怅望百里无由逢。何当笭箵挂驴背，踏雪直过东原东。
雪中牧仲置酒邀食熊白
作者：王士禛
朝代：清
体裁：五言律诗

故人寒置酒，熊白亦初胹。已下何公箸，宁思汉殿时。蛰藏元自密，攻穴苦相危。当食劳三叹，风花满意吹。
雪中登黄山
作者：王士禛
朝代：清
体裁：古风

空斋蹋壁卧，忽梦溪山好。朝骑秃尾驴，来寻雪中道。石壁引孤松，长空没飞鸟。不见远山横，寒烟起林杪。
雪中简秦对岩
作者：王士禛
朝代：清
体裁：五言律诗

第二泉边路，扁舟落镜中。林塘春命酒，风雪夜推篷。别鹤吴田渺，归鸿楚塞通。朝来吟望处，流霰满房栊。
雪中送酒与东痴二首·其一
作者：王士禛
朝代：清
体裁：古风

清晨起盥漱，开户闻骚屑。风微竹烟淡，雪重松枝折。瓶水寒屡凝，垆香散还结。忽念东皋子，孤怀抱冰雪。
雪中送酒与东痴二首·其二
作者：王士禛
朝代：清
体裁：古风

东皋未三里，潢水凡几曲。风雪掩荒蹊，往来断樵牧。先生高卧处，柴门翳苦竹。雪深门未开，村鸡鸣乔木。日高炊烟绝，吟声出茅屋。欲寄一瓢酒，聊以慰幽独。天晴傥来过，就我西斋宿。
雪中题七贤过关图
作者：王士禛
朝代：清
体裁：五言律诗

云重雪堆门，空堂破帽温。风流七贤远，图画百年存。鸟没蓝田县，梅开灞水村。开元旧诗老，招得几吟魂。
雪后怀家兄西樵
作者：王士禛
朝代：清
体裁：五言绝句

竹林上斜照，陋巷无车辙。千里暮相思，独对空庭雪。
雪后荅东痴见忆之作
作者：王士禛
朝代：清
体裁：五言律诗

昨夜东皋雪，凭谁问隐居。不知高卧者，岁杪意何如。井邑频忧税，溪山早著书。因垂楚兰咏，吟望一愁予。
雪后过峄山
作者：王士禛
朝代：清
体裁：五言律诗

数仞碧玲珑，参差望不穷。波浮泗滨磬，雪照峄阳桐。仙洞浮云敛，秦碑野烧空。羊车何日去，辇路翠微中。
青山
作者：王士禛
朝代：清
体裁：五言绝句

晨雨过青山，漠漠寒烟织。不见秣陵城，坐爱秋江色。
青旸道中二首·其一
作者：王士禛
朝代：清
体裁：五言绝句

黛色横天际，苍苍秦望山。东巡殊不返，流恨此山间。
青旸道中二首·其二
作者：王士禛
朝代：清
体裁：五言绝句

修竹被晴川，沦涟映空曲。日夕雪初消，人家在寒绿。
青玉峡
作者：王士禛
朝代：清
体裁：五言绝句

庐南万古峡，常有野云封。朝来雷雨过，白日下飞龙。
韶石
作者：王士禛
朝代：清
体裁：古风

昔闻韶石奇，今睹韶石状。奇峰削凡体，斗绝各雄长。怪石走中流，牙角怒相向。峡迫春湍豪，撞舂力颇抗。双阙屹东西，毬门始谁创。其旁有阿阁，灵凤昔来贶。传闻帝南巡，九成奏崖嶂。后夔不可作，畴与辨真妄。飘摇翠龙驾，髣髴钩陈仗。西望苍梧云，临风独惆怅。
顷和子文蜀姜诗殊非本意再成一首
作者：王士禛
朝代：清
体裁：七言绝句

蜀味初尝万里馀，子姜作鲙忆鲻鱼。相思若遇东吴使，为报张温欲附书。
顾茂伦吴汉槎撰绝句诗国朝止三家乃以拙作参牧翁钝翁之间戏寄二首并示钝老·其一
作者：王士禛
朝代：清
体裁：七言绝句

少日词场偶啖名，重教刻画太痴生。他年传唱蛮中去，几许弓衣织得成。
顾茂伦吴汉槎撰绝句诗国朝止三家乃以拙作参牧翁钝翁之间戏寄二首并示钝老·其二
作者：王士禛
朝代：清
体裁：七言绝句

老去心情百不宜，楞伽堆案巳嫌迟。谁能更与尧峰叟，赌取黄河远上词。
颍亭
作者：王士禛
朝代：清
体裁：古风

青山围颍亭，下有清颍流。石濑何浅浅，力始胜方舟。金沙映素鯈，策策千万头。斜日照冰雪，微风矫轻鸥。侧身望终古，企彼巢与由。糠秕铸尧舜，心与造物游。不逢挂瓢人，北指轩辕丘。
颍川怀古
作者：王士禛
朝代：清
体裁：五言律诗

怀古过阳翟，西风落照时。广成何处问，童子信堪师。乔木临清颍，寒烟望具茨。何因税尘鞅，还共羽人期。
频岁
作者：王士禛
朝代：清
体裁：五言律诗

频岁孙恩乱，帆樯压海头。传烽连戍垒，野哭聚沙洲。司马能清野，天吴渐稳流。江淮非异土，飘泊汝何忧。
题三忠传
作者：王士禛
朝代：清
体裁：五言律诗

已失夔门险，谁云蜀道难。三江潮不到，万马竞传餐。故国悲张许，忠魂泣贺兰。当时渝水上，慷慨白衣冠。
题三闾大夫庙四首·其一
作者：王士禛
朝代：清
体裁：五言律诗

怀沙千古恨，弭楫吊灵均。眇眇思公子，依依问楚人。招魂龙贝阙，遗恨虎狼秦。愁绝涔阳浦，年年杜若春。
题三闾大夫庙四首·其三
作者：王士禛
朝代：清
体裁：五言律诗

久客怀往路，还登江上祠。美人惜珍剃，众女妒娥眉。楚泽凋兰叶，巴巫唱竹枝。九歌何处续，宋玉有微词。
题三闾大夫庙四首·其二
作者：王士禛
朝代：清
体裁：五言律诗

湘累哀怨地，自昔有遗音。晓日空舲岸，孤帆枫树林。数穷詹尹策，魂断女媭砧。欲问离骚意，巴东猿夜吟。
题三闾大夫庙四首·其四
作者：王士禛
朝代：清
体裁：五言律诗

鶗鴂鸣何早，鸟飞思故乡。如何怀郢路，终自弃沅湘。三户馀秋草，千山满夕阳。武关呜咽水，犹怨楚襄王。
题乔子静桃花流水图
作者：王士禛
朝代：清
体裁：古风

青山白云外，合沓无终始。小艇漾溪流，幽兴何穷已。夹岸桃花林，连绵复相似。落英正缤纷，芳草亦鲜美。茗碗置船头，笭箵挂船尾。不愁风水逆，去住皆可喜。傥遇避秦人，或逢鬼谷子。鸾啸一逌然，沙禽忽惊起。
题乘风破浪图四首·其一
作者：王士禛
朝代：清
体裁：七言绝句

海外真看大九州，青天一发是琉球。人间奇观君知否，万里沧�万斛舟。
题乘风破浪图四首·其三
作者：王士禛
朝代：清
体裁：七言绝句

百灵不散石邮闲，亲见神鱼跋浪间。青史他年诧奇事，天风三日到中山。
题乘风破浪图四首·其二
作者：王士禛
朝代：清
体裁：七言绝句

扶桑东望海天孤，虎节龙章拥万夫。正是水犀酣战日，楼船十道下澎湖。
题乘风破浪图四首·其四
作者：王士禛
朝代：清
体裁：七言绝句

竹册亲颁异姓王，归来封事动明光。尽教乞与丹青手，写作灵槎著日傍。
题余氏女子绣浣纱洛神图二首·其一
作者：王士禛
朝代：清
体裁：七言绝句

溪水粼粼见浣纱，苧萝春色玉人家。丝丝绣出吴宫怨，碧石清江是若耶。
题余氏女子绣浣纱洛神图二首·其二
作者：王士禛
朝代：清
体裁：七言绝句

明珠翠羽魏宫妆，洛水微波渺正长。欲写陈王旧时恨，唾绒兼仿十三行。
题公㦷苏门图卷
作者：王士禛
朝代：清
体裁：五言律诗

曾学如鸾旨，心怀汲县游。秋清啸台月，竹映百泉流。小隐何年卜，名山一卷收。聊当共嵇阮，把臂向林丘。
题其年填词图
作者：王士禛
朝代：清
体裁：七言绝句

玉梅花下交三九，红杏尚书枉擅名。记得微吟倚东阁，梅花如雪扑帘旌。
题冒辟疆姬人圆玉女罗画三首·其一
作者：王士禛
朝代：清
体裁：七言绝句

雪后空庭气萧瑟，千头䊸竹尚婵娟。畏寒冻雀不饮啄，斜日蹋枝相对眠。
题冒辟疆姬人圆玉女罗画三首·其三
作者：王士禛
朝代：清
体裁：七言绝句

堂堂策策百千头，荇叶菱花满碧流。彷佛吴兴骑马处，江南风色白蘋洲。
题冒辟疆姬人圆玉女罗画三首·其二
作者：王士禛
朝代：清
体裁：七言绝句

记取凌波微步来，明珠翠羽共徘徊。洛川淼淼神人隔，空费陈王八斗才。
题南安宝界寺
作者：王士禛
朝代：清
体裁：七言绝句

古寺兴亡阅几秋，诸贤谁遣到炎洲。可怜横浦关前水，犹绕当年铁汉楼。
题周文矩五王避暑图为李奉倩中丞
作者：王士禛
朝代：清
体裁：五言律诗

闻道开元日，宸游花萼同。恩深五王宅，敕借九成宫。竹映翠微合，泉飞碧涧通。披图见隆准，夐矣让皇风。
题孙豹人小像
作者：王士禛
朝代：清
体裁：七言绝句

绝涧长松不世情，科头箕踞一先生。胸中磊块无人语，落落琴声大蟹行。
题小长芦图三首为竹垞作·其一
作者：王士禛
朝代：清
体裁：五言绝句

史笔高三馆，归心恋五湖。分明虾菜好，写出小长芦。
题小长芦图三首为竹垞作·其三
作者：王士禛
朝代：清
体裁：七言绝句

一蓑一笠日相随，不似官人似钓师。七字爱吟杨处士，乱堆渔舍晚晴时。
题小长芦图三首为竹垞作·其二
作者：王士禛
朝代：清
体裁：六言诗

膝上佳儿文度，眼中秋色江村。归路不须扶杖，笑凭桐孙稻孙。
题尤展成新乐府三首
作者：王士禛
朝代：清

南苑西风御水流，殿前无复按《梁州》。飘零法曲人间遍，谁付当年菊部头？猿臂丁年出塞行，灞陵醉尉莫相轻。旗亭被酒何人识，射虎将军右北平。千金匕首土花斑，儿女恩仇事等闲。他日与君论剑术，要离冢畔买青山。
题尤展成新乐府三首·其一
作者：王士禛
朝代：清
体裁：七言绝句

南苑西风御水流，殿前无复按《梁州》。飘零法曲人间遍，谁付当年菊部头。
题尤展成新乐府三首·其一
作者：王士禛
朝代：清

南苑西风御水流，殿前无复按《梁州》。飘零法曲人间遍，谁付当年菊部头？
题尤展成新乐府三首·其三
作者：王士禛
朝代：清

千金匕首土花斑，儿女恩仇事等闲。他日与君论剑术，要离冢畔买青山。
题尤展成新乐府三首·其三
作者：王士禛
朝代：清
体裁：七言绝句

千金匙首土花斑，儿女恩雠事等闲。他日与君论剑术，要离冢畔买青山。
题尤展成新乐府三首·其二
作者：王士禛
朝代：清

猿臂丁年出塞行，灞陵醉尉莫相轻。旗亭被酒何人识，射虎将军右北平。
题崧台
作者：王士禛
朝代：清
体裁：七言绝句

石室崧台俨画图，百神觞罢散清都。七峰处处供人眼，莫笑淹留类贾胡。
题弘济寺方融道人壁
作者：王士禛
朝代：清
体裁：七言律诗

曾挈军持伴领军，五年重访鹿麋群。天花尚散空江雨，龙气仍蒸下界云。瓶拂不辞冲虎过，旃檀常是逆风闻。听钟又逐惊蓬去，山木苍苍落日曛。
题张力臣小照二首·其一
作者：王士禛
朝代：清
体裁：七言绝句

瘗鹤铭边携屐日，羊侯祠下卸帆时。吴山楚水探奇遍，不觉秋霜点鬓丝。
题张力臣小照二首·其二
作者：王士禛
朝代：清
体裁：七言绝句

金石遗文太放纷，摩娑千卷对垆薰。白头更访鸿都学，手拓陈仓石鼓文。
题张敦复大宗伯赐金园图
作者：王士禛
朝代：清
体裁：古风

我昔曾过龙眠山，山雪苍茫岁方晏。龙眠山庄知有无，空向图中几回见。遗墟但指璇源馆，芒鞋未踏垂云沜。祗今弹指阅七载，过眼流光等飞电。龙眠尚书早致身，玉斧森沉侍清燕。承恩暂许休沐归，朱提赐出蓬莱殿。鉴湖一曲落公手，草木云岚荷深眷。数问家金共宾客，遗事兰陵何足羡。三年却返承明庐，梦寐家山写东绢。溪流百曲学印文，山色千层累重甗。龙公鸾尾啸烟雨，鹿角鼠须饱霜霰。㟏岈忽断渔浦开，仰见云中写飞练。草堂抱膝还读书，乐此长年可忘倦。此山此图世希有，终拟他年追胜践。待公功成归故山，江帆更乞樵风便。
题张魏公墨迹后
作者：王士禛
朝代：清
体裁：七言绝句

淮西白骨接苻离，三十年中几丧师。太息长城君自坏，军中空卓曲端旗。
题徐半山山居图
作者：王士禛
朝代：清
体裁：五言律诗

先生竟学道，自制水田衣。独卧寒林静，故人相见稀。晚凉松鼠落，晓日竹鸡飞。乱叶千峰里，行歌何处归。
题徐电发检讨画蟹
作者：王士禛
朝代：清
体裁：古风

仄行与外骨，并入考工记。何如纨扇上，善写招潮势。草泥拥郭索，两钳亦何利。便欲左手持，未劳门下议。
题徐骑省集后
作者：王士禛
朝代：清

江左黄星事又新，萧萧白发入咸秦。茂陵玉碗通天表，未信初明是恨人。寂寥小雪闲中过，斑驳新霜鬓上加。拥鼻微吟一惆怅，残年风景又天涯。
题徐骑省集后二首·其一
作者：王士禛
朝代：清
体裁：七言绝句

江左黄星事又新，萧萧白发入咸秦。茂陵玉碗通天表，未信初明是恨人。
题徐骑省集后二首·其二
作者：王士禛
朝代：清
体裁：七言绝句

寂寥小雪闲中过，斑驳新霜鬓上加。拥鼻微吟一惆怅，残年风景又天涯。
题文与也为梁曰缉画江村读书图二首·其一
作者：王士禛
朝代：清
体裁：七言绝句

门外渔航个个轻，春流滑笏縠纹平。江花江鸟不相识，写向丹青俱眼明。
题文与也为梁曰缉画江村读书图二首·其二
作者：王士禛
朝代：清
体裁：七言绝句

停云家世红栏里，相国风流异代传。昨见明窗写江练，诸孙才调又翩翩。
题文与也为梁曰缉画江村读书图二首送陈其年归宜兴二首·其一
作者：王士禛
朝代：清
体裁：七言绝句

与君五载扬州梦，细马吟春皂荚桥。岁晚幽州复相送，九门风雪压盘雕。
题新乐县驿壁寄宋荔裳
作者：王士禛
朝代：清
体裁：七言律诗

当年雾夕咏芙蕖，促席传觞乐未疏。名忝应刘七才子，座倾沈范两尚书。飞星过汉无留影，萍叶随潮少定居。犹有前期不相负，秋来同钓锦江鱼。
题施愚山卖船诗后
作者：王士禛
朝代：清

国家急廉吏，将以风百僚。如何十年来，吏道纷吴敖。哀哉此下民，鞭朴分安逃。鲁山与阳城，斯人竟难招。江西饱乱离，白骨填蓬蒿。石田废不治，遗黎杂山魈。一二老寡妻，茕茕困征徭。昔者数守令，为政严风飙。峻令盛诛求，细不遗龀龆。金玉竞辇致，乐哉共宣骄。宪府前上寿，鞠？一何劳！公堂侮下民，意气一何豪！寡妻哭向天，血泪埋荒郊。乱后几孑遗，乃以资汝曹。是时宛陵公，持节吉临交。为政贵简易，洁己先清翛。放衙苔藓净，飞鸟营其巢。赋诗弹子岭，慷慨同《石壕》。白鹿与青牛，斯道谁鼓橐，公独奋百世，皋比陈唐尧，廉耻存纲维，义利穷毫毛。兰芷变荆棘，孔鸾革鸱枭。汝曹即不仁，宁终肆阚虓。七载一舸归，无物充官艘。两部万黔首，留公但号咷。读公《卖船诗》，中心何忉忉。填膺抒此词，庶以备风谣。他年韦丹碑，会见留江皋。翘首望宇中，烟火尚萧条。安得百施公，为时激顽浇。
题施愚山卖船诗后
作者：王士禛
朝代：清
体裁：古风

国家急廉吏，将以风百寮。如何十年来，吏道纷吴敖。哀哉此下民，鞭朴分安逃。鲁山与阳城，斯人竟难招。江西饱乱离，白骨填蓬蒿。石田废不治，遗黎杂山魈。一二老寡妻，茕茕困征徭。昔者数守令，为政严风飙。峻令盛诛求，细不遗龀龆。金玉竞辇致，乐哉共宣骄。宪府前上寿，鞠�一何劳。公堂侮下民，意气一何豪。寡妻哭向天，血泪埋荒郊。乱后几孑遗，乃以资汝曹。是时宛陵公，持节吉临交。为政贵简易，洁己先清翛。放衙苔藓净，飞鸟营其巢。赋诗弹子岭，慷慨同《石壕》。白鹿与青牛，斯道谁鼓櫜。公独奋百世，皋比陈唐尧。廉耻存纲维，义利穷毫毛。兰芷变荆棘，孔鸾革鸱枭。汝曹即不仁，宁终肆阚虓。七载一舸归，无物充官艘。两郡万黔首，留公但号咷。读公《卖船诗》，中心何忉忉。填膺抒此词，庶以备风谣。他年韦丹碑，会见留江皋。翘首望宇中，烟火尚萧条。安得百施公，为时激顽浇。
题昌黎诗后
作者：王士禛
朝代：清
体裁：古风

淮阴举足分项刘，运筹帷幄酂与留。河汾门下罗将相，房杜李魏非常俦。西京功业继三代，贞观仁义被九州。惜哉韩公不及此，但取将相酬恩雠。
题春申涧
作者：王士禛
朝代：清
体裁：五言绝句

桃夏遗宫废，章华蔓草深。但馀流水意，如听女环琴。
题朱竹垞检讨雪景小照四首·其一
作者：王士禛
朝代：清
体裁：七言绝句

天女长空散六花，疏枝冷蕊斗横斜。小身幻出维摩影，费我连朝玉画叉。
题朱竹垞检讨雪景小照四首·其三
作者：王士禛
朝代：清
体裁：七言绝句

雪屋寒林断晚烟，板桥流水尚溅溅。不逢才子安鸿渐，定是襄阳孟浩然。
题朱竹垞检讨雪景小照四首·其二
作者：王士禛
朝代：清
体裁：七言绝句

雪后溪山画不如，梅花林外跨青驴。相逢莫笑酸寒甚，曾校华林七录书。
题朱竹垞检讨雪景小照四首·其四
作者：王士禛
朝代：清
体裁：七言绝句

风急天山雪打围，下韝鹰疾掠空飞。谁知驴背江南客，手拗寒香插帽归。
题查夏重芦塘放鸭图
作者：王士禛
朝代：清

鸭母船依湖水滨，船头长日饭龟莼。凭谁寄谢桓南郡，不是鹅栏教斗人。《鸭头丸帖》种鱼经，尽日芦埼泛渺冥。何似渔阳随突骑，天风齐放海东青。
题查夏重芦塘放鸭图三首·其一
作者：王士禛
朝代：清
体裁：七言绝句

横塘尽日雨濛濛，闲倚笭箵挂钓筒。坐爱琉璃一千顷，菱花风急罥凫翁。
题查夏重芦塘放鸭图三首·其三
作者：王士禛
朝代：清
体裁：七言绝句

《鸭头丸帖》种鱼经，尽日芦埼泛渺冥。何似渔阳随突骑，天风齐放海东青。
题查夏重芦塘放鸭图三首·其二
作者：王士禛
朝代：清
体裁：七言绝句

鸭母船依湖水滨，船头长日饭龟莼。凭谁寄谢桓南郡，不是鹅栏教斗人。
题栈道飞雪图送曾道扶之汉中
作者：王士禛
朝代：清
体裁：五言律诗

西指褒斜路，凄然送远心。千峰盘雪栈，数骑出云林。蜀道连天起，秦关入望深。今宵画图里，如听暝猿吟。
题汉州驿壁
作者：王士禛
朝代：清
体裁：七言绝句

汉州城郭劫灰前，房相西湖有断烟。更问脸波添几许，昨宵金雁驿中眠。
题江辰六借书图二首·其一
作者：王士禛
朝代：清
体裁：七言绝句

何处淹留可判年，乱书堆里日高眠。何人解似宣城守，手为江郎割半毡。
题江辰六借书图二首·其二
作者：王士禛
朝代：清
体裁：七言绝句

饮马荆江戍火红，庞眉书客悔雕虫。诸生亦有封侯相，一卷阴符两石弓。
题汪季角百尺梧桐阁卷二首·其一
作者：王士禛
朝代：清
体裁：五言绝句

别馆多梧桐，偶此成幽寂。独向高阁眠，夜闻疏雨滴。
题汪季角百尺梧桐阁卷二首·其二
作者：王士禛
朝代：清
体裁：五言绝句

百尺高楼上，何人相往还。夕阳海门树，秋雨江南山。
题汪钝翁洞庭诗后
作者：王士禛
朝代：清
体裁：七言律诗

蒲帆十幅逐沙禽，罨画湖山次第寻。香稻炊来鲈切玉，高林霜后橘悬金。且招龙伯闲投钓，却笑鸱夷苦用心。两洞庭前三万顷，不能同上上头吟。
题沈客子林屋幽居图五首·其一
作者：王士禛
朝代：清
体裁：七言绝句

万顷玻璃不受尘，楼居高与太清邻。紫泉石髓傥留得，我欲因之穷左神。
题沈客子林屋幽居图五首·其三
作者：王士禛
朝代：清
体裁：七言绝句

五月杨梅血色斑，云林十里画图间。杉皮屋子青苔径，独占吴王销夏湾。
题沈客子林屋幽居图五首·其二
作者：王士禛
朝代：清
体裁：七言绝句

隐几春山似画屏，下窥玉柱接金庭。禹书纵遣灵威守，合为幽人一启扃。
题沈客子林屋幽居图五首·其五
作者：王士禛
朝代：清
体裁：七言绝句

渔洋山下是吾家，山北山南半种茶。留得伞山方竹杖，待君风雪探梅花。
题沈客子林屋幽居图五首·其四
作者：王士禛
朝代：清
体裁：七言绝句

玉堂酒渴梦江南，林屋东西路旧谙。烦汝封题三百颗，夜来霜信到黄柑。
题灵谷废寺
作者：王士禛
朝代：清
体裁：七言律诗

为爱蒋山山色好，笋舆终日不逢人。杖藜入寺花扶屐，岩谷迎秋雨垫巾。王舍城中荒草遍，乐游原上野麋春。志公衣履今还在，苑外悲风卧石麟。
题王元式国博秋思诗后
作者：王士禛
朝代：清
体裁：七言绝句

茂陵风雨潇潇夜，爱尔哦诗四壁秋。多少长安苦吟客，瘦羊博士擅风流。
题王元照仿宋元人小画为牧仲作
作者：王士禛
朝代：清
体裁：七言律诗

琅琊家世凤麟洲，翰墨人间第一流。松势高低疑鹳啄，溪纹参伍学蚕头。扶筇名岳云峰细，放鹤空亭雪栈幽。白首奉常今又死，买丝重拟绣廉州。
题王文安公画
作者：王士禛
朝代：清
体裁：古风

在昔孟津公，诙嘲颇慢世。结习称画师，往往得三昧。山路缘秋毫，上与青冥际。孤舟泊风荻，邸阁悬水碓。此境何崭绝，略与秦栈似。忽忆大散关，巴马金缠辔。
题秦淮水榭
作者：王士禛
朝代：清
体裁：七言律诗

冰簟胡床水上头，起看纤月映淮流。三更入破谁家笛，子夜闻歌何处楼。澹澹星河耿斜照，娟娟风露作新秋。谢郎今夕思千里，独对金波咏四愁。
题秦留仙然竹集却寄
作者：王士禛
朝代：清
体裁：古风

小孤山下江水白，闻君去作浔阳客。大别山前江汉清，忆君重过武昌城。荆鄂相望才几驿，怜君来去随潮汐。盘中缕脍武昌鱼，座中人物荆州鲫。亦识王门懒曳裾，参卿军事复何如。早将表饵摧强敌，莫为穷愁且著书。
题胡玉昆宋梅图为程翼苍
作者：王士禛
朝代：清
体裁：七言绝句

风雨厓山事杳然，故宫疏影自年年。何人寄恨丹青里，留伴冬青哭杜鹃。
题苏台杨柳枝词后二首·其一
作者：王士禛
朝代：清
体裁：七言绝句

白家半格诗曾见，爱说苏州柳最多。今日钝翁吟卷里，雨条风絮奈君何。
题苏台杨柳枝词后二首·其二
作者：王士禛
朝代：清
体裁：七言绝句

雁齿红桥鸭嘴船，曲尘风起艳阳天。明湖忆得吟秋柳，惨绿当年最少年。
题董舜民苍梧词追悼吁士文友
作者：王士禛
朝代：清
体裁：五言律诗

南望毗陵路，江流日夜东。应徐常调尽，嵇吕旧游空。才子苍梧怨，清词白苧工。依然邻笛起，悽断夕阳中。
题赵承旨画羊
作者：王士禛
朝代：清
体裁：七言律诗

三百群中见两头，依然秃笔扫骅骝。朅来清远吴兴地，忽忆苍茫敕勒秋。南渡铜驼犹恋洛，西归玉马巳朝周。牧羝落尽苏卿节，五字河梁万古愁。
题赵澄仿王右丞群峰飞雪图
作者：王士禛
朝代：清
体裁：古风

寒色冥冥下岩壑，千峰万峰雪初落。瀑布无声溪涧冻，红树微茫敞孤阁。阁中有客方缊�，当杯气与苍山高。遥看飞鸟落何处，如闻落木鸣东皋。崖横路断少人迹，稍见老樵下岩隙。高低远近一溪通，晦明合沓千重隔。右丞昔日居蓝田，山水落笔穷自然。雪冈渔市尽高妙，栾濑欹湖纷眼前。此图曾入宣和谱，董巨荆关焉足数。兵火相寻六百年，玉躞金题几更主。雪江老笔妙入神，临摹古本几乱真。即教唐宋多能手，未必常逢如此人。
题赵澄画
作者：王士禛
朝代：清
体裁：五言绝句

烟柳南朝寺，风花建业城。年年春尽日，玉笛唤愁生。
题迪功集
作者：王士禛
朝代：清
体裁：五言律诗

昭代婵娟子，徐卿雅好文。称诗如典午，谭艺似参军。濩落云霞质，飘摇鸾鹤群。祗应禹洞里，灵迹待夫君。
题顾茂伦雪滩钓叟图二首·其一
作者：王士禛
朝代：清
体裁：七言绝句

垂虹秋色东南好，雨笠烟蓑送此生。今日三高祠下过，唯君不愧隐人名。
题顾茂伦雪滩钓叟图二首·其二
作者：王士禛
朝代：清
体裁：七言绝句

彷佛桐江百尺台，傍人漫作客星猜。投竿一笑烟波外，阳鱎纷纷入钓来。
题黄鹤山樵画
作者：王士禛
朝代：清
体裁：七言绝句

忆昨茅斋雪霁时，地垆松火夜谈诗。春风骑马长安去，如此溪山坐付谁。
题龚节孙种橘图二首·其一
作者：王士禛
朝代：清
体裁：七言绝句

震泽鲈鱼欲上竿，千林风露熟金丸。美人无事披香坐，领得头衔是橘官。
题龚节孙种橘图二首·其二
作者：王士禛
朝代：清
体裁：七言绝句

会稽内史风流甚，三百封题引兴长。何日扁舟洞庭上，与君小摘满林霜。
颜脩来吏部寄孔庙碑十二种
作者：王士禛
朝代：清
体裁：古风

生近圣人居，未得拜祠墓。颇闻鲁诸生，讲礼以时聚。故宅闻金丝，犹传壁书处。汉祖祠太牢，过鲁暧馀慕。六经出秦火，诸儒明训故。历代递相嬗，碑版屹森布。龟龙或齾缺，蛟螭无错互。颜生陋巷裔，学古鄙章句。馀事攻六书，韦蔡竞先骛。金薤远见投，聊持伴鱼素。论世慨桓灵，末造纷党锢。尤爱梁鹄书，笔势飒轩翥。贡墨与匮�，椎拓亦殆庶。明窗秋日晴，水沉午方炷。彷佛阙里游，低佪不能去。
风氏园老松
作者：王士禛
朝代：清
体裁：古风

城南风氏园，径僻无车马。野色暮苍然，徘徊古松下。松花自开落，松籁何萧洒。落日望烟归，时逢负苓者。
风陵渡河抵潼关
作者：王士禛
朝代：清
体裁：五言律诗

行尽并汾路，前旌欲度关。乱帆河曲水，隔岸虢州山。地险烟岚合，时清虎豹闲。永怀黄绮侣，白首卧商颜。
飞仙阁
作者：王士禛
朝代：清
体裁：古风

山行喜乘流，江平况如练。岝㟧有开�，竹树一葱茜。人言利州风，今朝泠然善。滩如涂毒鼓，舟剧离弦箭。仰眺飞仙阁，鸟道危一线。弯环历三朝，向背穷九面。绛云卷轻绡，白日递隐见。嘉陵碧玉色，晴雨皆婉娈。想见吴道玄，应诏大同殿。此生两经行，天遣追胜践。醉帽停乌奴，已泊益昌县。
飞龙务
作者：王士禛
朝代：清
体裁：五言律诗

此地临汧渭，秦嬴有旧封。飞龙何日去，凡马至今空。落落骅骝气，萧萧首蓿丛。黄云秋草里，怅望古城东。
首阳山
作者：王士禛
朝代：清
体裁：古风

峨峨首阳山，迢迢属雷首。遥揖巨灵掌，近对风陵口。苍茫河上舟，摇落关门柳。一咏采薇歌，昔人复何有。
香山寺月夜
作者：王士禛
朝代：清
体裁：古风

明月出东岭，诸峰方悄然。残雪尚在地，掩映西斋前。竹色既闲静，松阴媚沦涟。清晖一相照，万象皆澄鲜。此时憩寂者，宵分犹未眠。
马
作者：王士禛
朝代：清
体裁：七言绝句

十二天闲立仗齐，何来龙种大宛西。即教得遇雄才主，不少黄金铸袅蹄。
马伏波祠
作者：王士禛
朝代：清

冥冥炎海伏波祠，肃肃灵旗故国思。万里功名铜马式，五溪淫潦跕鸢时。隗嚣讵识真王异，朱勃终惭地下知。空忆平生少游语，归来款段悔教迟。
马士英画
作者：王士禛
朝代：清
体裁：七言绝句

秦淮往事已如斯，断素流传自阿谁。比似南朝诸狎客，何如江令擘笺时。
马嵬怀古二首·其一
作者：王士禛
朝代：清
体裁：七言绝句

何处长生殿里秋，无情清渭日东流。香魂不及黄幡绰，犹占骊山土一丘。
马嵬怀古二首·其二
作者：王士禛
朝代：清
体裁：七言绝句

巴山夜雨却归秦，金粟堆边草不春。一种倾城好颜色，茂陵终傍李夫人。
马鞍岭
作者：王士禛
朝代：清
体裁：古风

南下画眉关，远色㬪诸岭。夤缘百里间，龂腭蔽光景。蹇岖疲登降，纤路亦修整。或厂如连轩，或植如负屏。或如歧阳鼓，或如宛朐鼎。如鸟或跂翼，如鱼或骨鲠。殊状纷角逐，诡类争一逞。峭岸势欲坼，捷足不遑骋。二分垂在外，趾压后人顶。飞瀑时界道，赴壑力逾猛。人与水斗争，心目各相警。天意限雍梁，设险有斯境。君子履忠信，小人怀侥倖。永念垂堂言，乘危更三省。
骊山怀古八首·其一
作者：王士禛
朝代：清
体裁：七言绝句

鹦鹉何年问上皇，野棠风折缭垣长。销魂此日朝元阁，亲试华清第二汤。
骊山怀古八首·其七
作者：王士禛
朝代：清
体裁：七言绝句

不复黄衫舞马床，更无片段荔支筐。祗馀今古青山色，留与诗人吊夕阳。
骊山怀古八首·其三
作者：王士禛
朝代：清
体裁：七言绝句

舞罢惊鸿岁月徂，长门深闭长青芜。君王自爱霓裳序，不记楼东一斛珠。
骊山怀古八首·其二
作者：王士禛
朝代：清
体裁：七言绝句

满路香尘拾坠钿，诸姨五队夹城边。花开绣岭看调马，雪下离宫有赐钱。
骊山怀古八首·其五
作者：王士禛
朝代：清
体裁：七言绝句

蜀王音信渺天涯，青鸟西飞日又斜。断粉残香谁得见，承恩只有玉莲花。
骊山怀古八首·其八
作者：王士禛
朝代：清
体裁：七言绝句

空城几曲水潺潺，松柏凄凉满旧山。辇道无人秋草合，年年呜咽到人间。
骊山怀古八首·其六
作者：王士禛
朝代：清
体裁：七言绝句

凤凰原下鹿槽旁，虢国夫人有赐庄。无数青山学眉黛，当年谁入合欢堂。
骊山怀古八首·其四
作者：王士禛
朝代：清
体裁：七言绝句

内殿传呼菊部头，梨园弟子按梁州。善才零落龟年老，渭水犹明羯鼓楼。
高桥晓望惠山寄修远留仙心甫流绮
作者：王士禛
朝代：清
体裁：五言律诗

清盥披衣起，开帘见九峰。烟深微辨树，潮落缓闻钟。秦坞望中近，高流何处逢。那能品泉水，与尔趺长松。
高邮雨泊
作者：王士禛
朝代：清
体裁：七言绝句

寒雨秦邮夜泊船，南湖新涨水连天。风流不见秦淮海，寂寞人间五百年。
魏文帝赋诗台
作者：王士禛
朝代：清
体裁：七言绝句

城子山边欲雪时，赋诗台畔起愁思。五官只自临江叹，笑杀孙郎帐下儿。
魏野草堂
作者：王士禛
朝代：清
体裁：五言律诗

陜郊栖隐处，寥落对云山。无复花藏县，曾闻菊绕湾。偶欹纱帽出，时跨白驴还。尚忆汾阴祀，流风杳莫攀。
鱼山神女祠
作者：王士禛
朝代：清
体裁：七言绝句

云车入洛几时还，松桂凄凉满旧山。歌罢迎神送神曲，山青无际水潺湲。
鸡鸣寺眺后湖二首·其一
作者：王士禛
朝代：清
体裁：五言律诗

禁地传清切，依依白下城。恩波连太液，别苑起昆明。野水凫鸥远，斜阳菡萏生。不须摇落日，陵谷已含情。
鸡鸣寺眺后湖二首·其二
作者：王士禛
朝代：清
体裁：五言律诗

鱼鸟华林路，渟泓复此湖。三秋人易怨，八代感何殊。萧寺寒声急，钟陵返照孤。塘蒲今已晚，憔悴庾肩吾。
鹅溪
作者：王士禛
朝代：清
体裁：七言绝句

剩水残山祗益愁，梓州荒绝接隆州。眼明今日盐亭路，十里鹅溪碧玉流。
鹊踏枝
作者：王士禛
朝代：清

手种墙南千个竹。春雨潇潇，拔地参天绿。斫去杉皮新缚屋。直须傲煞篁筜谷。解道难医惟有俗。试问旁人，无竹何如肉。未必禅心超忍辱。且从玉版参尊宿。
鹿
作者：王士禛
朝代：清
体裁：七言绝句

抱郭涪江碧玉流，一川丰草鹿呦呦。倦游忽忆杨岐语，祗有渠侬得自由。
麻姑洞二首·其一
作者：王士禛
朝代：清
体裁：七言绝句

神仙官府事纷然，懒漫谁能更学仙。但乞麻姑爬背痒，馀杭兑酒此中眠。
麻姑洞二首·其二
作者：王士禛
朝代：清
体裁：七言绝句

洞口无人藓自青，蓬莱清浅几曾停。他时小别三千岁，又似当年过蔡经。
黄子久王叔明合作山水图
作者：王士禛
朝代：清
体裁：古风

有客示我七尺练，云是黄王之合作。粉墨駮蚀神淋漓，岩谷高深气盘礴。长林巨壑来畏佳，飞鸟流云去寥廓。空堂白昼生风霆，飞瀑千寻竞喷薄。老松撑突夜乂臂，怪石纵横鹅鹳啄。石棱松鬣若无路，忽向青冥得楼阁。峭壁无梯猿臂绝，天外孤茅谁所缚。满堂动色神悄然，题字依稀辨黄鹤。吴兴清远鸥波亭，家法贤甥宛如昨。意匠惨澹经营成，范缓倪迂大张拓。富春老人年九十，烟云供养穷三乐。扁舟访旧霅川来，偶从缣素论丘壑。为添樵径螺髻旋，远峰一角空中落。远人无目树无枝，妙解通灵失糟粕。吴兴富春几百年，此意天然殊斧凿。山人癖如阮宣子，蜡屐犹堪代芒屩。惜无刘尹买山钱，苦向画图耽寂寞。此中三日容坐卧，便拟拂衣永栖托。明年借汝春昼闲，梅老无花竹生箨。
黄石矶夜雨
作者：王士禛
朝代：清
体裁：古风

春枕梦忽破，决溜鸣篷窗。惊雷碾阴峡，急雨鏦奔泷。新凉卧桃笙，远梦生枫江。起坐祝媪龙，添波送归艭。
黄金洲见桃花
作者：王士禛
朝代：清
体裁：五言绝句

岩屋才三合，烟扉自一家。春风何造次，开遍小桃花。
黄陵庙二首·其一
作者：王士禛
朝代：清
体裁：五言律诗

峡里黄陵庙，千秋俎豆新。禹功思癸甲，灵笈佐庚辰。滩石冬逾壮，风帆捷有神。旌旗临绝壁，长照大江滨。
黄陵庙二首·其二
作者：王士禛
朝代：清
体裁：五言律诗

秭归来百里，突兀见黄牛。下水才朝暮，行人已白头。山川夔路险，疏凿禹功留。尚忆平成日，茫茫辨九州。
鼎湖原二首·其一
作者：王士禛
朝代：清
体裁：七言绝句

轩辕铸鼎此荆山，弓堕龙髯不可攀。多事桥陵一抔土，伴他鸿冢在人间。
鼎湖原二首·其二
作者：王士禛
朝代：清
体裁：七言绝句

素女为师态万方，如闻天老教轩皇。马肝已讳文成死，又见神君祀柏梁。
龙女祠
作者：王士禛
朝代：清
体裁：七言绝句

冰绡雾縠映回波，半额宫黄蹙黛蛾。欲采香蘋慰幽怨，不须深避庾毗罗。
龙山晚渡
作者：王士禛
朝代：清
体裁：七言绝句

雪满龙山望五湖，渔舟沙步晚招呼。凭谁唤起维摩诘，重写寒江雪渡图。
龙山驿雨
作者：王士禛
朝代：清
体裁：七言律诗

阆州城边云气浮，龙山驿里雨声愁。远游不唾青城地，绝域空悲白雁秋。巴岭稀逢人北去，渝江长是水南流。萧条孤馆荆榛夕，更指千峰入汉州。
龙潭登舟栖霞僧相送
作者：王士禛
朝代：清
体裁：古风

昨朝山中雨，惆怅中峰别。回望上方人，云岚但明灭。龙潭复相送，江晚潮如雪。浏浏岩际风，皎皎波间月。世外本忘情，幽怀无断绝。终卜僧绍邻，长兹味禅悦。
龙门阁
作者：王士禛
朝代：清

众山如连鳌，突兀上龙背。鳞鬣中怒张，风雨昼晦昧。出爪作之而，神奇始何代。乱水趋嘉陵，波涛势交汇。万壑争一门，雷霆走其内。直跨背上行，四顾气什倍。夕阳下岷峨，天彭光破碎。咫尺剑门关，益州此绝塞。子阳昔跃马，妖梦成佁儗。区区王与孟，泥首终一概。李特亦雄儿，僣窃竟何在？
龙门阁
作者：王士禛
朝代：清
体裁：古风

众山如连鳌，突兀上龙背。鳞鬣中怒张，风雨昼晦昧。出爪作之而，神奇始何代。乱水趋嘉陵，波涛势交汇。万壑争一门，雷霆走其内。直跨背上行，四顾气什倍。夕阳下岷峨，天彭光破碎。咫尺剑门关，益州此绝塞。子阳昔跃马，妖梦成佁儗。区区王与孟，泥首终一概。李特亦雄儿，僭窃竟何在。
龙门阁
作者：王士禛
朝代：清
体裁：七言绝句

四围碧玉色崚嶒，著个行缠盏饭僧。松末风来龙背冷，坐看流水入嘉陵。
南池
作者：王士禧
朝代：清

劳劳任城道，渺渺近南池。亦欲吟《秋水》，为惭老杜诗。
啸台
作者：王士禧
朝代：清

长啸人已邈，余音振林麓。世事笑莫谈，嵇阮有高躅。
微云移时月出
作者：王士禧
朝代：清

乍散还乍聚，疑烟复疑水。清光出云中，皎皎如初洗。
德州河上口号
作者：王士禧
朝代：清

曲岸临大河，风帆日千里。迢递远乡人，离心托江水。思乡与怀古，望远临江楼。长歌指飞鸟，风起芦花秋。
德州河上口号·其一
作者：王士禧
朝代：清

曲岸临大河，风帆日千里。迢递远乡人，离心托江水。
德州河上口号·其二
作者：王士禧
朝代：清

思乡与怀古，望远临江楼。长歌指飞鸟，风起芦花秋。
松
作者：王士禧
朝代：清

老干化虬龙，赏心惟胜友。年来须鬓斑，宜伴支离叟。
清凉洞
作者：王士禧
朝代：清

始皇曾避暑，四阁望依然。欲纵登临目，空愁雨雪天。
登望京楼
作者：王士禧
朝代：清

巍巍楼阁倚云隈，占断春风百尺台。东去锦帆淇水合，西来爽气太行开。如新榱桷存丹雘，极目烟霞点绿苔。莫上望京楼望远，《黍离》《麦秀》使人哀。
百泉
作者：王士禧
朝代：清

毖彼百泉流，洋洋入淇沚。风动碧波纹，荷花香出水。
苏门山
作者：王士禧
朝代：清

遥望苏门山，隐磷多幽致。青林间白云，晚照含苍翠。
上元前二日郑红泉钱百泉约斋汪云壑陈东川过集斋中
作者：王复
朝代：清

淡宕试镫风，历乱催花鼓。盼春春已来，淑气盎亭午。南荣坐故人，清襟散蘅杜。瓶卉香细浮，幽禽屡窥户。对此景物和，欢言酌芳醑。笋韭愧粗供，厨乏络秀女。笑语粲烛花，暖意尊前煦。惟兹文字交，便拟醉乡侣。中覆暗自欣，战拇纷难数。百斛亦何辞，独醒真徒苦。婵娟月满帘，掩映色殊妩。工巷联臂歌，往来同织组。试教影吟三，未许更催五。狂思买良宵，那辨金如土。
冬夜金阊道中舟行听雨同徐秋湄作九叠鼓字韵
作者：王复
朝代：清

作寒雨意浓，饱帆风力鼓。镫影接山塘，市声收夜午。襆被湿气侵，篷罅漏痕杜。撇捎忙点篙，淋漓怜船户。邻舫语喁喁，红烛共倾醑。萧萧暮雨歌，愁杀荡舟女。凄清冷未眠，炉灰拨难煦。烟波连震泽，共济欣有侣。花店七里情，高楼两岸数。阿谁同梦甘，奈此别情苦。徐陵绮语工，风流玉台妩。湖云黯回首，愁绪萦如组。淅淅增闷怀，初程才百五。何处馆娃宫，脂粉变田土。
墙下小轩题壁
作者：王复
朝代：清

小筑三间屋，幽居春事宜。林深知鸟乐，墙短爱梅欹。地占金陀里，禅参玉版师。经营真不易，谁寄草堂赀。
寒食日雨中吴竹屿先生招同钱献之洪稚存孙渊如集杏花春雨山房看花用昌黎寒食日出游韵
作者：王复
朝代：清

百卉待泽如渴病，花信番番吹转盛。朝来泼火恰如期，黯黯檐端湿云映，野外闲情拾翠偕，城南嘉约摇鞭竞。绛帏高卷赏秾华，药鼎微温伴清咏。含风翠筱弱欲扶，带雨红妆欹不正。及时良会安可多，过隙韶光岂能更。先生早自遂初服，廿载名山天所命。白公旧赋紫薇诗，杜老新歌白木柄。云霄故人远见招，河汾弟子交相庆。冷节才逢插柳新，殊乡仍展维桑敬。座中钱孙话昔游，芳草天涯阻遥夐。二分月影到芜城，千顷波光泛明圣。频年远道各羁孤，几月官斋欢合并。争看好古发幽情，亦或耽吟同僻性。向晚廉纤响渐稠，笼阴绰约枝交横。屋角频听鸠妇呼，篱根暗想龙孙迸。良宵拌共倒深卮，陋质真惭对清镜。沈沈漏箭早催归，既醉还期缓觞政。六街镫火照初更，料峭穿衣寒尚劲。伫教来日快新晴，还拟寻芳趁佳令。
次孙渊如自历下之官兖州道中即事韵
作者：王复
朝代：清
体裁：七言律诗

排来画戟净浮喧，驿路阳和未戒寒。持节行吟瞻阙里，望尘伏谒笑卑官。绣衣喜溢庭前舞，书尺多频帐下看。海内才人齐仰首，一时争望进贤冠。
次韵答红泉题予游草之作
作者：王复
朝代：清

他乡负米记年时，惜别怀人得句迟。系马垂杨村店酒，落帆斜日女郎祠。心酸南浦江淹赋，肠断东风贺铸词。不是天涯倦游客，此中愁思更谁知。
玉存赋长句赠行次韵留别兼呈杨西禾
作者：王复
朝代：清

同云四野雪意生，津头衰柳寒烟横。故人恋恋未忍别，黯然携手难为情。长安远望三千里，回首乡关隔江水。日昨褰裳共溯洄，渺渺相思乱荒苇。寓斋近接巷西东，垆头取醉招扬雄。寒窗促坐语凄楚，地炉榾柮深宵红。感君意气勤相访，乞米同怜困尘鞅。燕赵冰霜我北征，殽函风雨君西上。隆冬泽腹坚不波，客里谁歌《毋渡河》。颖士才名空负仆，杜陵离思独骑骡。芜城隔岁追前景，踏冻相携万松顶。犹记高楼大道旁，烟云变幻随蛟蜃。何日双眉得暂开，悲歌且上燕昭台。男儿三十不得志，一身飘泊同飞埃。临歧百感纷今昨，香土还期来岁约。酒人击筑和荆卿，乐莫重逢故交乐。
送褚霭岩之淮阴
作者：王复
朝代：清

断魂细雨散如丝，别袂依依柳下持。草色青迷沽酒处，杏花红点渡江时。相逢定下南州榻，怀古闲寻漂母祠。我亦天涯潦倒客，河干待挂一帆迟。
送邵二云编修入都
作者：王复
朝代：清

论交半载饮芳醇，祖帐新图越水滨。海内才名唐制诰，胶西经术董天人。扁舟安稳图书重，长路寒暄眷属亲。到及六街春色早，编摩藜火夜重陈。
瀑布
作者：王大作
朝代：清

曾闻拟海立，今信有泉飞。绝壁风霆斗，青霄烟雨霏。光寒秋客袂，雪濑宕渔矶。晚渡石桥去，真同雁荡归。
上天山
作者：王大枢
朝代：清

上天山似上青天，马缩如猬车倒悬。四十八盘盘不了，一生未作此周旋。
咏天山
作者：王大枢
朝代：清

天山深处雪模糊，拾起姜碑剥蚀馀。未见高昌功足纪，多君留得数行书。
上陈见复先生
作者：王大椿
朝代：清

读书不求名位高，饮酒不尽千钟醪。得心每在淡与泊，此中至乐诚陶陶。先生闭户穴《坟》《典》，卅年门径丛蓬蒿。三公令仆断梦寐，淡如云影径鸿毛。忽传不诏贲郡邑，水南水北纷喧嚣。公卿合辞拜手荐，汉廷经术千秋遭。申辕年已惫筋力，蒲轮难涉风尘劳。上陈著述达黼座，至尊下遣官胥钞。周情孔思审中正，辨别白黑穷厘毫。少司成职重太学，帝命取式风之浇。先生受官不受禄，几席讲学仍衡茅。走也仰钻希万一，有似蚁垤窥潐峣。韩门近在许偻入，欲抉精髓弃粕糟。寸莛巨杵叩俱应，试听鐄鐄天半鸣蒲牢。
挽曾国藩联
作者：王大经
朝代：清
体裁：联

三代下无此完人，道德勋名，学问文章，运世具全神，立体只从诚意积；一霎间丧兹元老，朝野中外，僚属士庶，呼天齐痛哭，伤心岂为感恩深。
顺河
作者：王大经
朝代：清

客馆歇征辔，夕阳帘外晴。数家团小市，一水瞰孤城。枕上思亲泪，镫前感旧情。依依不成梦，惆怅又鸡鸣。
桃花鱼
作者：王大铠
朝代：清
体裁：五言绝句

不知鱼之乐，但觉桃花香。桃源问津者，从此多渔郎。
送宋荔裳按察蜀中
作者：王天眷
朝代：清

法星遥指锦江隈，路入蚕丛鸟道回。万里桥边春驻马，百花潭上夜衔杯。干戈未久才生聚，井里虽存尚草莱。自是随车多化雨，三巴父老望嘘培。
孤坐斋
作者：王天骥
朝代：清

岚霭日夕蒸，帘栊气阴晦。此中得孤坐，可以绝世累。竹翠寒不凋，山光静相对。
自笑
作者：王天骥
朝代：清

自笑尘中老倦游，绳枢圭窦对林丘。隐之嫁女真牵犬，康伯逢人莫驾牛。纵使无钱休卖赋，但能有酒不言愁。年来心事知何恋，红蓼青蘋碧水流。
再至慈化寺花事已谢慨然成咏
作者：王太岳
朝代：清

也知销歇易，一见一依依。岂谓尊前赏，徒从雨后稀。重逢应隔岁，独立又斜晖。结习何年洗，天花一任飞。
奉送杭堇浦前辈
作者：王太岳
朝代：清

脱我旧金貂，去换湖边酒。感念生平恩，挥涕纷随手。翰林故散地，廪赐坐糜久。畎畎一投身，报恩空在口。臣心百年中，臣事千载后。文章傥经国，终然永高厚。
归自东皋得顾密斋学士书口号即寄
作者：王太岳
朝代：清

看遍秋山又独归，松林樵径晚风微。寒原漠漠耕人语，烟渚沈沈浴鹭飞。最有远心当暮景，共谁尽醉典春衣。集贤旧侣能相问，人在东皋赋《采薇》。
戏赠剑亭
作者：王太岳
朝代：清

广文官冷愁遭骂，子更无堂堪系马。杜陵幸可赴襟期，得钱胡不同尊斝。长安市儿厌荤膻，欲学蚁附良无缘。只有此中方一寸，空洞尚可吞湘川。忆君白晰方少年，飞骥更著珊瑚鞭。于今憔悴还蹭蹬，男儿意气绝可怜。霜髭向人颜已腆，鹔鹴更欲为谁典。愿君一室贮虚空，尘土眯人牢闭眼。
早过潼关呈屠参政
作者：王太岳
朝代：清

日上关门宿雾收，角声悲壮肃高秋。山连二华横秦塞，水控三川下豫州。行处牛羊成聚落，人家鸡犬共林丘。风流输与屠夫子，深坐溪亭理钓钩。
春日就李东木孝帘馆舍沽醉留诗
作者：王太岳
朝代：清

西家一步地，烂著春风鞭。我亦无著客，君还乞酒钱。好山支榻对，迟日藉书眠。颇怪便便腹，长饥更几年。朱弦且辍奏，《白纻》亦停吟。尊酒了无闷，春风相响斟。修旻终古色，残草夕阳心。谭宴珍玄发，丹砂懒重寻。
春日就李东木孝帘馆舍沽醉留诗·其一
作者：王太岳
朝代：清

西家一步地，烂著春风鞭。我亦无著客，君还乞酒钱。好山支榻对，迟日藉书眠。颇怪便便腹，长饥更几年。
春日就李东木孝帘馆舍沽醉留诗·其二
作者：王太岳
朝代：清

朱弦且辍奏，《白纻》亦停吟。尊酒了无闷，春风相响斟。修旻终古色，残草夕阳心。谭宴珍玄发，丹砂懒重寻。
正月三日月
作者：王太岳
朝代：清

海峤纤纤素，东风迢递吹。云霄回望处，天地侧身时。未信蛾眉嫉，瞻言大药迟。冰霜新战解，仙桂恰全枝。
经桥山下寄怀一二游侣
作者：王太岳
朝代：清

尚识桥山路，騑骖感旧经。人衰霜径草，客散曙天星。日晕岚烟紫，秋阴石气青。萧条怀古意，谁共叩岩扃。
过百泉新庄留题便去
作者：王太岳
朝代：清

半生奔走穷南北，四海无家著归客。欲寻丘壑聊放情，来买百门泉上宅。药畦竹町喜粗具，白水苍葭更闲僻。映帘芳草看罗生，绕砌流泉分细脉。北山郁郁屏障开，云气漠漠穿窗来。阴厓冒雨采石发，仄径步月循兰陔。素琴书卷此堪托，故乡何必黄金台。几时拂衣来濯足，高枕一任年光催。
送李东木游盘山
作者：王太岳
朝代：清

李生抱奇不得试，发愤秋风事幽讨。跃马明时障塞闲，看山独走渔阳道。贳酒清晨告我去，苦道田盘水云好。白菊红枫又一时，仙枝可惜人闲老。昨来客堂风雨寒，窅然梦入畿东山。青天夜垂铃磬寂，白雾昼卷林塘宽。醒时茫茫面环堵，尚认细路通孱颜。岂无泰岱峰，亦爱眺溟渤。千里东归道路迟，丹梯又得神灵窟。会上重霄叫九阍，怒牵龙虎施箠挞。李生李生奈汝何，向来哀乐如予多。即令林壑何地无，十年旧梦还蹉跎。借君长剑饮君酒，登高念我重回首。
邵荀慈生日即席赋赠
作者：王太岳
朝代：清

落地情亲好弟兄，春风况欲动嘤鸣。我今不乐看徂岁，子更虚怀爱友生。万宇乍晴翔独鹤，百川齐下吸饥鲸。凭君皓首崇明德，予亦终留隐者名。扬马亲扬绮丽波，斯文后死定谁何。吾生得尔沾沾喜，早岁论文愦愦多。对客每为支笏坐，到门遥听被衣歌。夕阳酒尽重携手，会买青山共薜萝。
邵荀慈生日即席赋赠·其一
作者：王太岳
朝代：清

落地情亲好弟兄，春风况欲动嘤鸣。我今不乐看徂岁，子更虚怀爱友生。万宇乍晴翔独鹤，百川齐下吸饥鲸。凭君皓首崇明德，予亦终留隐者名。
邵荀慈生日即席赋赠·其二
作者：王太岳
朝代：清

扬马亲扬绮丽波，斯文后死定谁何。吾生得尔沾沾喜，早岁论文愦愦多。对客每为支笏坐，到门遥听被衣歌。夕阳酒尽重携手，会买青山共薜萝。
铜山吟一百二十韵
作者：王太岳
朝代：清

滇南僻绝徼，四境无通津。闾阎稀百货，糠覈供饔飧。惟有林麓富，到处瞻嶙峋。时于瘴氛外，光气疑金银。铜山列坑阜，盘盘郁青云。灵苗吐一线，中有不赀珍。汤丹最雄厚，疏处诸峰尊。茂麓及落雪，灿列三星文。其余复闲错，宝藏粉峮嶙。青金次三品，哗嚣陋瑶琨。元气盛扶舆，钟此洱海漘。神皋与天府，宁复夸蜀秦。粤稽此何始，中天际昌辰。皇风美沕穆，氓俗崇庞淳。狱市一以寄，府藏多朽陈。货惟恶弃地，利即常因民。维兹天末产，远近初未闻。取携既不禁，有无亦能均。豪家㣥糗粮，贫子四体勤。采为冶铸用，利泽通无垠。资此田布饶，偿彼万用屯。遂令荒瘠区，熙熙日如春。问此遵何术，清净无纷纭。纵复遇贪墨，民气依然驯。后始置官厂，仅亦云司存。偷夺岂不惩，宽大固所敦。征商比市易，已责同券焚。在纲诚有条，网漏舟还吞。受值未及半，奇赢已多门。公私两给足，欢然意交欣。于戏又一时，美善难具论。岂惟宽得众，信亦均无贫。大钧有斡运，时事旋飙轮。赫赫李少保，闳议排因循。辍彼海道贩，易以滇产殷。转输供九府，岁倍百万钧。下以减商负，上以资俸缗。挹注一转手，变通如有神。滇铜从此著，乞求断户辚。近疆逼黔粤，远通汉渭滨。各购巨万计，符牒日委填。滇中官吏懦，应命如响臻。竭泽网鲲鲕，非时穷斧斤。日给犹不暇，仰屋空吟呻。譬如百金产，饭饱衣粗温。那堪一家食，分减赡四邻。瓶罍日以罄，脂膏日以朘。坐看好家室，终窭不自振。官司勇从令，疾苦畴咨询。鞭箠到斑白，逋逃动成群。大官号晓事，封章彻天阍。皇仁沛丰泽，稠叠施醲醇。三五老商客，感泣沾裳巾。皮骨幸犹在，誓当输骸筋。四远召工匠，要约为弟昆。晨朝集洞口，赤立褫衣裙。篝镫戴其首，千仞穷冥昏。铦锋石齿触，断壁苔斑扪。当暑苦疫万，毒雾杂炎雰。冬寒体生粟，手龟足亦皲。倾身营一饱，忍饥还夕曛。洞中况偪侧，气咽不得伸。上如缘垤蚁，下如负山蚊。伛偻如肿背，惨黯如幽魂。作劳岂不剧，未死期酬恩。昊天诚罔极，躯命何足云。矿路日邃远，开凿愁坚珉。曩时一朝获，今且须浃旬。材木又益诎，山岭童然髡。始悔旦旦伐，何以供灶薪。奸商巧居奇，析利争狺狺。膏油贵石髓，菽粟珍兰薰。是物叹空乏，百役来逡巡。以兹艰采鍊，动遭宫府嗔。假贷息倍称，剜肉犹疮痕。程课岁难副，逋累陈相因。路穷思变计，由旧兼图新。穷山走暗夜，望气觇纷纭。夤缘循矿脉，斧斗声磤磤。始焉见鸡窠，微茫辨胎浑。尺寸稍进步，快若王路遵。半山阻石硖，缩手呼苍旻。幸而得堂矿，室家象溱溱。欢呼山震动，转告川横奔。五体竞投地，至心礼能仁。行当纾积困，富与封侯伦。鼓锐更深入，气夺千人军。岂知涌水出，大隧惊渊沦。前劳付一掷，千万为沙尘。况或山腹空，崩颓断云根。划如土委地，一毙数百人。丛骸埋乱石，隐隐成丘坟。兽死息犹弗，鸟死哀鸣频。如何此奄忽，寂寂声响泯。家远莫闻知，谁来荐溪蘋。穷泉闭幽翳，终古冤沈湮。深宵闻鬼哭，寒风闪阴磷。吁嗟人命贱，曾不如鸡豚。有生皆苦境，厂民倍苦辛。利被遍亿兆，不能庇一身。福先即祸始，倚伏理信真。铜山实阶厉，恨不为原畇。顾惟造化伟，一物烦陶甄。山海殖财货，岂以灾芸芸。阴阳有翕辟，息息相绵匀。尽取不知节，力足疲乾坤。周京制圜法，斯以关经纶。生民共日用，所贵利溥存。多寡有分数，远迩无畦畛。剂量一失理，悲乐区以分。八政首食货，邦本念尤廑。百姓苟不足，何资奉君亲。我愿司计吏，治丝慎无棼。钱币诚所重，民劳亦宜慬。忍待盈科进，长养春木芚。阜成庶可致，永永垂谟勋。小子实孱劣，守官祇恂恂。忧心日如捣，凋敝殊未竣。顾之增汗战，何以答圣君。作诗谂后来，幸勿轻反唇。
铜山吟一百二十韵
作者：王太岳
朝代：清
体裁：古风

滇南僻绝徼，四境无通津。闾阎稀百货，糠覈供饔飧。惟有林麓富，到处瞻嶙峋。时于瘴氛外，光气疑金银。铜山列坑阜，盘盘郁青云。灵苗吐一线，中有不赀珍。汤丹最雄厚，疏处诸峰尊。茂麓及落雪，灿列三星文。其余复闲错，宝藏粉峮嶙。青金次三品，哗嚣陋瑶琨。元气盛扶舆，钟此洱海漘。神皋与天府，宁复夸蜀秦。粤稽此何始，中天际昌辰。皇风美沕穆，氓俗崇庞淳。狱市一以寄，府藏多朽陈。货惟恶弃地，利即常因民。维兹天末产，远近初未闻。取携既不禁，有无亦能均。豪家偫糗粮，贫子四体勤。采为冶铸用，利泽通无垠。资此田布饶，偿彼万用屯。遂令荒瘠区，熙熙日如春。问此遵何术，清净无纷纭。纵复遇贪墨，民气依然驯。后始置官厂，仅亦云司存。偷夺岂不惩，宽大固所敦。征商比市易，已责同券焚。在纲诚有条，网漏舟还吞。受值未及半，奇赢已多门。公私两给足，欢然意交欣。于戏又一时，美善难具论。岂惟宽得众，信亦均无贫。大钧有斡运，时事旋飙轮。赫赫李少保，闳议排因循。辍彼海道贩，易以滇产殷。转输供九府，岁倍百万钧。下以减商负，上以资俸缗。挹注一转手，变通如有神。滇铜从此著，乞求断户辚。近疆逼黔粤，远通汉渭滨。各购巨万计，符牒日委填。滇中官吏懦，应命如响臻。竭泽网鲲鲕，非时穷斧斤。日给犹不暇，仰屋空吟呻。譬如百金产，饭饱衣粗温。那堪一家食，分减赡四邻。瓶罍日以罄，脂膏日以朘。坐看好家室，终窭不自振。官司勇从令，疾苦畴咨询。鞭箠到斑白，逋逃动成群。大官号晓事，封章彻天阍。皇仁沛丰泽，稠叠施醲醇。三五老商客，感泣沾裳巾。皮骨幸犹在，誓当输骸筋。四远召工匠，要约为弟昆。晨朝集洞口，赤立褫衣裙。篝镫戴其首，千仞穷冥昏。铦锋石齿触，断壁苔斑扪。当暑苦疫万，毒雾杂炎雰。冬寒体生粟，手龟足亦皲。倾身营一饱，忍饥还夕曛。洞中况偪侧，气咽不得伸。上如缘垤蚁，下如负山蚊。伛偻如肿背，惨黯如幽魂。作劳岂不剧，未死期酬恩。昊天诚罔极，躯命何足云。矿路日邃远，开凿愁坚珉。曩时一朝获，今且须浃旬。材木又益诎，山岭童然髡。始悔旦旦伐，何以供灶薪。奸商巧居奇，析利争狺狺。膏油贵石髓，菽粟珍兰薰。是物叹空乏，百役来逡巡。以兹艰采鍊，动遭宫府嗔。假贷息倍称，剜肉犹疮痕。程课岁难副，逋累陈相因。路穷思变计，由旧兼图新。穷山走暗夜，望气觇纷纭。夤缘循矿脉，斧斗声磤磤。始焉见鸡窠，微茫辨胎浑。尺寸稍进步，快若王路遵。半山阻石硖，缩手呼苍旻。幸而得堂矿，室家象溱溱。欢呼山震动，转告川横奔。五体竞投地，至心礼能仁。行当纾积困，富与封侯伦。鼓锐更深入，气夺千人军。岂知涌水出，大隧惊渊沦。前劳付一掷，千万为沙尘。况或山腹空，崩颓断云根。划如土委地，一毙数百人。丛骸埋乱石，隐隐成丘坟。兽死息犹弗，鸟死哀鸣频。如何此奄忽，寂寂声响泯。家远莫闻知，谁来荐溪蘋。穷泉闭幽翳，终古冤沈湮。深宵闻鬼哭，寒风闪阴磷。吁嗟人命贱，曾不如鸡豚。有生皆苦境，厂民倍苦辛。利被遍亿兆，不能庇一身。福先即祸始，倚伏理信真。铜山实阶厉，恨不为原畇。顾惟造化伟，一物烦陶甄。山海殖财货，岂以灾芸芸。阴阳有翕辟，息息相绵匀。尽取不知节，力足疲乾坤。周京制圜法，斯以关经纶。生民共日用，所贵利溥存。多寡有分数，远迩无畦畛。剂量一失理，悲乐区以分。八政首食货，邦本念尤廑。百姓苟不足，何资奉君亲。我愿司计吏，治丝慎无棼。钱币诚所重，民劳亦宜慬。忍待盈科进，长养春木芚。阜成庶可致，永永垂谟勋。小子实孱劣，守官祇恂恂。忧心日如捣，凋敝殊未竣。顾之增汗战，何以答圣君。作诗谂后来，幸勿轻反唇。
黛流村新营所在
作者：王太岳
朝代：清

昔予点朝簪，本自沧洲吏。一辞京雒尘，适会田园志。卜筑代岩栖，嘉招惭远至。遂赁伯鸾舂，颇授扬雄字。林闾结架小，郊扉能画闭。灌溉发阳翘，荒耝豁蒙翳。剪彼恶木荫，畅此芳菲意。非惟娱徂年，兼得闲外视。扶杖听风篁，披襟纳山翠。片雨洗青天，寥寥元古思。
一剪梅·春晚
作者：王夫之
朝代：清
体裁：词

妒花风雨在花前。开也堪怜，落复何言。愁魂斜亸泪珠悬，弱蒂难坚，红影难圆。何事迷香双蛱蝶。浪向东园，魂梦相牵。谁知不是养花天，试听啼鹃，春在谁边。
一剪梅·答须竹所问
作者：王夫之
朝代：清
体裁：词

北海残碑数字传。前日烽烟，今日苍烟。湘灵雁柱鼓湘川，欲扣清弦，还恐惊弦。閒心遥寄水云边。莫问湖天，自有壶天。忘忧春暖锦堂萱，好种芝田，且看桑田。
三门滩感兴三首
作者：王夫之
朝代：清

古今皆效动，欲静势不遣。古今皆效静，欲动功不展。乘之有顺逆，用之有深浅。无心即无知，有心智复蹇。脉脉以持危，非言能宣显。置身云际观，何为而栖栖。延目千秋视，所据皆粉齑。目力既有穷，生年不久稽。吾心固可引，遥与霄汉齐。苟守规中见，安能无笑啼。鸣鸢为风徵，鸣鹳为雨徵。畏风或苦雨，勃然而怒兴。天适欲风雨，吾力亦奚能。吾适患风雨，天心亦奚凭。况彼区区者，俄然为化乘。不知方寸内，风雨皆渊冰。
三门滩感兴三首·其一
作者：王夫之
朝代：清
体裁：古风

古今皆效动，欲静势不遣。古今皆效静，欲动功不展。乘之有顺逆，用之有深浅。无心即无知，有心智复蹇。脉脉以持危，非言能宣显。
三门滩感兴三首·其三
作者：王夫之
朝代：清
体裁：古风

鸣鸢为风徵，鸣鹳为雨徵。畏风或苦雨，勃然而怒兴。天适欲风雨，吾力亦奚能。吾适患风雨，天心亦奚凭。况彼区区者，俄然为化乘。不知方寸内，风雨皆渊冰。
三门滩感兴三首·其二
作者：王夫之
朝代：清
体裁：古风

置身云际观，何为而栖栖。延目千秋视，所据皆粉齑。目力既有穷，生年不久稽。吾心固可引，遥与霄汉齐。苟守规中见，安能无笑啼。
上湘旅兴
作者：王夫之
朝代：清

寒山犹半绿，浅日动浮光。习习江南暖，淫淫小雪长。杖藜随鸟度，涉涧有花香。不信间愁在，千峰一徜徉。墟烟何处起，渡口己樵歌。空外篙音发，睛滩柏叶过。生平还草屦，世事尽藤蓑。惭愧元真子，清时畏绿波。一巘复千峰，参差万壑松。夕烟飞不定，落叶转相逢。古砦传银穴，仙坛记石封。金丹及铁马，吾意定奚从。柳阴谁竹外，几叶带疏黄。浴鹜动金绮，夕阳生暗塘。归人欢妇子，明发有风霜。居者忘情甚，萧条客感长。山城犹百里，战伐不相知。禾黍经时毕，冠裳入望疑。微霜开驿路，落日返樵吹。回念巴邱北，银涛捲绣旗。
上湘旅兴·其一
作者：王夫之
朝代：清
体裁：五言律诗

寒山犹半绿，浅日动浮光。习习江南暖，淫淫小雪长。杖藜随鸟度，涉涧有花香。不信间愁在，千峰一徜徉。
上湘旅兴·其三
作者：王夫之
朝代：清
体裁：五言律诗

一巘复千峰，参差万壑松。夕烟飞不定，落叶转相逢。古砦传银穴，仙坛记石封。金丹及铁马，吾意定奚从。
上湘旅兴·其二
作者：王夫之
朝代：清
体裁：五言律诗

墟烟何处起，渡口己樵歌。空外篙音发，睛滩柏叶过。生平还草屦，世事尽藤蓑。惭愧元真子，清时畏绿波。
上湘旅兴·其五
作者：王夫之
朝代：清
体裁：五言律诗

山城犹百里，战伐不相知。禾黍经时毕，冠裳入望疑。微霜开驿路，落日返樵吹。回念巴邱北，银涛捲绣旗。
上湘旅兴·其四
作者：王夫之
朝代：清
体裁：五言律诗

柳阴谁竹外，几叶带疏黄。浴鹜动金绮，夕阳生暗塘。归人欢妇子，明发有风霜。居者忘情甚，萧条客感长。
不寐
作者：王夫之
朝代：清
体裁：五言律诗

夜火榜人惊，江沙依舸平。落花逢昨日，潮月应初生。芳草空凝望，绿云讵有情。含凄愁梦杳，鱼柝警严城。
不揆五十齿满懿庵见过留同芋岩小酌
作者：王夫之
朝代：清
体裁：七言律诗

枫阴荻岸晚烟开，鹤膝逡巡践碧苔。隔岁相看颜似旧，衰年无据漏仍催。清宵疏雨喧梧叶，草阁归云腻竹胎。薄遣新欢消夙昔，临觞聊罢筑声哀。
与唐须竹夜话二首
作者：王夫之
朝代：清

九春初歇雨，花屐不相期。踏藓亦何适，临风久系思。秋毫分九级，火电掣双眉。不与通消息，含情更待谁。鼎鼎千秋意，劳劳夜语传。六经谁楚汉，一击试鹰鹯。偶觉空群马，人疑泛月船。名心消已尽，无望古今怜。
与唐须竹夜话二首·其一
作者：王夫之
朝代：清
体裁：五言律诗

九春初歇雨，花屐不相期。踏藓亦何适，临风久系思。秋毫分九级，火电掣双眉。不与通消息，含情更待谁。
与唐须竹夜话二首·其二
作者：王夫之
朝代：清
体裁：五言律诗

鼎鼎千秋意，劳劳夜语传。六经谁楚汉，一击试鹰鹯。偶觉空群马，人疑泛月船。名心消已尽，无望古今怜。
丑奴儿令·和李后主秋怨
作者：王夫之
朝代：清
体裁：词

当年谁送江南怨，云树悲秋。舴艋含愁。月影消沈玉一钩。无数蜻蜓飞晚照，红蓼梢头。款款嬉游。水冷蘋花带影流。
东台山
作者：王夫之
朝代：清
体裁：五言律诗

百里初见山，西晖客望闲。半峰明紫树，群岫倒苍湾。仙馆箫声歇，渔舟隔浦还。祝融知近远，清梦骛云间。
东风齐着力·忆别峰修竹为冰雪摧折
作者：王夫之
朝代：清
体裁：词

一片绿云，千条寒玉，亭亭孤上，非想有情天。记得雨馀残照，趁啼禽即栗横肩。迎眸处，捎云垂露，袅娜芉眠。谁道别、经年怨湘妃不语，我见犹怜。鲸波吞岭，欲遣变桑田。魆地一声去也，挽不住、环佩珊然。空想像，纸窗清影，淡写之玄。
中秋向夕自观生居同刘生小步归草堂月上二首
作者：王夫之
朝代：清

返照一轮微，行行望不违。疏林迎缓步，薄影上轻衣。雪练空初合，云波静尚肥。閒心谋斗酒，未数草堂归。秋清犹往昔，老去得从容。檐影分仙桂，珠光浥瓦松。葛巾飞鸟度，霜鬓玉蟾逢。他日酬今夕，云签在别峰。
中秋向夕自观生居同刘生小步归草堂月上二首·其一
作者：王夫之
朝代：清
体裁：五言律诗

返照一轮微，行行望不违。疏林迎缓步，薄影上轻衣。雪练空初合，云波静尚肥。閒心谋斗酒，未数草堂归。
中秋向夕自观生居同刘生小步归草堂月上二首其二
作者：王夫之
朝代：清
体裁：五言律诗

秋清犹往昔，老去得从容。檐影分仙桂，珠光浥瓦松。葛巾飞鸟度，霜鬓玉蟾逢。他日酬今夕，云签在别峰。
临江仙·山矾
作者：王夫之
朝代：清

本是玉玚天上种，几时还驻云軿。檀心粉颊两盈盈。香迷双嫩蝶，熏恼一林莺。手折一枝相借问，何如蟾阙秋清。东君着意更殷勤。朦胧烟月㬉，骀宕柳风轻。
临江仙·山矾
作者：王夫之
朝代：清
体裁：词

本是玉玚天上种，几时还驻云軿。檀心粉颊两盈盈。香迷双嫩蝶，熏恼一林莺。手折一枝相借问，何如蟾阙秋清。东君着意更殷勤。朦胧烟月暖，骀宕柳风轻。
临江仙·水仙花
作者：王夫之
朝代：清
体裁：词

道雪无香都不是，峭寒一点春融。昨宵烟月水涵空。粉肥略滞影，绿弱不禁风。遥与碧窗人似玉，檀心深锁重重。倚阑初日照憨慵。春纤珠串坠，仙袂素罗松。
为宋子主人送高渐离入秦
作者：王夫之
朝代：清
体裁：五言绝句

每见关中客，无心理筑哀。徵书昨夜到，不待曙光催。
为家兄作传略巳示从子敞
作者：王夫之
朝代：清
体裁：五言律诗

无穷消一泪，墨外渍痕汪。故国人今尽，先君道巳亡。蒙头降吏走，抱哭老兵狂。正可忘言说，将心告烈皇。
为晋宁诸子说春秋口占自笑四首
作者：王夫之
朝代：清

腹借征南库，灯邀汉寿光。伤心难自遣，开卷是春王。蠹死墨魂失，？饥远视仍。纸窗钻不透，大扺是痴蝇。南岳经声苦，东林眉宇嚬。似他添强笑，犹恐隔邻嗔。荧泽宏演肝，伊川辛有泪。未知家则堂，云何宣此义。
为晋宁诸子说春秋口占自笑四首·其一
作者：王夫之
朝代：清
体裁：五言绝句

腹借征南库，灯邀汉寿光。伤心难自遣，开卷是春王。
为晋宁诸子说春秋口占自笑四首·其三
作者：王夫之
朝代：清
体裁：五言绝句

南岳经声苦，东林眉宇嚬。似他添强笑，犹恐隔邻嗔。
为晋宁诸子说春秋口占自笑四首·其二
作者：王夫之
朝代：清

蠹死墨魂失，？饥远视仍。纸窗钻不透，大扺是痴蝇。
为晋宁诸子说春秋口占自笑四首·其二
作者：王夫之
朝代：清
体裁：五言绝句

蠹死墨魂失，�饥远视仍。纸窗钻不透，大扺是痴蝇。
为晋宁诸子说春秋口占自笑四首·其四
作者：王夫之
朝代：清
体裁：五言绝句

荧泽宏演肝，伊川辛有泪。未知家则堂，云何宣此义。
为白沙六经总在虚无里解嘲
作者：王夫之
朝代：清
体裁：七言绝句

晓日上窗红影转，暝烟透岭碧烟孤。六经总在虚无里，始信虚无不是无。
为躬园题用念庵韵
作者：王夫之
朝代：清

历历有此躬，何求而不得。即此欲得心，分明无疑惑。受来非彼来，应去亦不去。云行而雨施，皆予措躬处。
为躬园题用念庵韵·其一
作者：王夫之
朝代：清
体裁：古风

历历有此躬，何求而不得。即此欲得心，分明无疑惑。
为躬园题用念庵韵·其二
作者：王夫之
朝代：清
体裁：古风

受来非彼来，应去亦不去。云行而雨施，皆予措躬处。
书陈罗二先生诗后
作者：王夫之
朝代：清

白沙飞舞茅龙，一瓠埋头蝇迹。莫道我狷彼狂，共弄暮天空碧。金牛洞口春色，观生居畔秋声。彻底与君拈出，前山雨过云生。
书陈罗二先生诗后·其一
作者：王夫之
朝代：清
体裁：六言诗

白沙飞舞茅龙，一瓠埋头蝇迹。莫道我狷彼狂，共弄暮天空碧。
书陈罗二先生诗后·其二
作者：王夫之
朝代：清
体裁：六言诗

金牛洞口春色，观生居畔秋声。彻底与君拈出，前山雨过云生。
乾坤极目不消愁生事峥嵘祗敝裘渔艇可容人钓雪故乡还似客登楼探梅的皪丹砂蒂问月殷勤白玉钩尽有风光相假借无妨孤棹试中流
作者：王夫之
朝代：清

青箬笠还在短墙，渔汀樵径尽披霜。明年春在柳仍絮，前夜雪深梅自香。天地龙蛇消一泪，河山乌鹊且孤翔。情知华顶酣眠客，蜕骨难留笑汴梁。人间口耳总无权，对影忘言且问天。刘宋科名原荏苒，苏张车马自喧阗。水沈香篆青烟细，海雾空轮赤日悬。匣有宝刀随老病，无劳堇土淬龙渊。
乾坤极目不消愁生事峥嵘祗敝裘渔艇可容人钓雪故乡还似客登楼探梅的皪丹砂蒂问月殷勤白玉钩尽有风光相假借无妨孤棹试中流·其一
作者：王夫之
朝代：清
体裁：七言律诗

青箬笠还在短墙，渔汀樵径尽披霜。明年春在柳仍絮，前夜雪深梅自香。天地龙蛇消一泪，河山乌鹊且孤翔。情知华顶酣眠客，蜕骨难留笑汴梁。
乾坤极目不消愁生事峥嵘祗敝裘渔艇可容人钓雪故乡还似客登楼探梅的皪丹砂蒂问月殷勤白玉钩尽有风光相假借无妨孤棹试中流·其二
作者：王夫之
朝代：清
体裁：七言律诗

人间口耳总无权，对影忘言且问天。刘宋科名原荏苒，苏张车马自喧阗。水沈香篆青烟细，海雾空轮赤日悬。匣有宝刀随老病，无劳堇土淬龙渊。
二中园纪事为懿庵作
作者：王夫之
朝代：清

入阁几重重，双开曲径通。穿风分柳径，随藓度兰风。鱼服双绯盛，花阶九锡崇。居然成绿野，何必蔡州功。万折历嵯峨，天输小邵窝。书声花影月，曲尾柳莺歌。看弈人无倦，临觞政不苛。清泉四十八，何处着风波。
二中园纪事为懿庵作·其一
作者：王夫之
朝代：清
体裁：五言律诗

入阁几重重，双开曲径通。穿风分柳径，随藓度兰风。鱼服双绯盛，花阶九锡崇。居然成绿野，何必蔡州功。
二中园纪事为懿庵作·其二
作者：王夫之
朝代：清
体裁：五言律诗

万折历嵯峨，天输小邵窝。书声花影月，曲尾柳莺歌。看弈人无倦，临觞政不苛。清泉四十八，何处着风波。
二十四日又雪
作者：王夫之
朝代：清
体裁：七言律诗

云鏬斜晖剧可怜，惊飙一夕万峰喧。瓦松邂逅含晶密，水碧依微困影圆。销铄风光仍夜永，淹留寒色更春前。药畦红茁抽三寸，他日欲寻更惘然。
二贤祠重读义兴相公诗感赋
作者：王夫之
朝代：清
体裁：五言律诗

谢傅青山志，羊昙旧见招。千秋馀版椠，孤榭托云霄。弦望何时合，杜蘅今已凋。清浔二千里，遗恨在军谣。
二郎神·七夕
作者：王夫之
朝代：清
体裁：词

秋生处还，只恐佳、期无据俯。杳杳人、閒几点疏，镫乱流萤低度。莫有多情应似我，向蛛网、含愁轻诉。方信得经年，此夕带水，桥成堪渡。休误。荏苒凌波，迢迢西浦。费乌鹊高飞，心力倦奈，尘世荒鸡催曙。回首盈盈，青女下似，笑我凄凉庭户。算自有，银潢几许年华，玉颜非故。
二郎神·咏镜
作者：王夫之
朝代：清
体裁：词

碧潭清浅，又早被、蘋风吹动。惊鬓影参差，归来欲倦，试向菱铜閒弄。何处相逢似曾相，识一面、閒愁偷送。多情甚白祫，朱颜直至，而今相共。还恐。尘生碧海，元云暗涌。也似我年来，桃花春水，咫尺烟迷秦洞。总不分明，犹应记得，笑语当时恩重。谁忍见、半规流落人间，别邀新宠。
云山妙峰庵云是申泰芝炼丹处
作者：王夫之
朝代：清
体裁：古风

松阴合绿雾，木末飞空光。幽烛既云密，遥情歘已长。首夏积翠鲜，亭午条风凉。烟容澄岳壑，水气辨蒸湘。圆宇目所镜，孤立心未央。寓形俄邂逅，仙游昔回翔。恻彼鸾鹤情，引兹邱海望。羽蜕固有待，仁乐讵无方。怀炎登天庭，悲忧陟首阳。缮性良有藉，终生胡弭忘。
五日前一夕唐如心以近诗见问病废夜读久矣即夕口占寄意
作者：王夫之
朝代：清
体裁：七言律诗

榴花困雨不得红，溪荪浃露青烟丛。明朝谁续五丝缕，新月初弯一线弓。楚国神弦惜往誓，山中桂树思悲翁。纸窗晴日能相借，锦字凭开雾眼空。
五日小饮兼五舟中寄人时两上书忤时相俟谴命故及之
作者：王夫之
朝代：清
体裁：七言律诗

垂垂江上瘴云飞，也听莲舟挝鼓归。炎海蛟龙吞楚客，绿云烟水吊湘妃。故园蒲草空盈把，过岭笳声尚合围。哀些远凭清思抑，目前殊觉解人稀。
五日携攽儿同子直洎贤从哲仲小饮分得端字
作者：王夫之
朝代：清
体裁：七言律诗

今年五日尚馀寒，剪剪菖风摆露难。雨歇罩鱼垂柳径，人归贳酒白云端。丹心綵笔三湘事，霜鬓朱颜一镜看。彭泽无田供秫米，何须粔敉饱龙餐。
些翁补山堂诗和者数十人今春始枉寄次韵奉和并敩翁体
作者：王夫之
朝代：清
体裁：古风

当其为人不知虎，何妨疑虎能生羽。罗刹刀兵诸天花，此土强名之为雨。山非山，湖非湖，无弦之琴知音孤。凭空结，架飞楼，琼岛八千仞，东海之西疑有无。肃慎之矢其长咫，公孙见鸡有三耳。清波不犯自垂纶，何但胸中五岳起。东藏郓欢龟阴之田，西虞芮倒影晶天无表里。有虞之媦吮毫腐，九疑云霾十疑补。非公拄杖划破苍梧烟，下士痴将修眉黛茎数。我不出门登公堂，公勿谓我精神荒。别峰凝紫鸟道碧，从门入者徒徬徨。
人日·其一
作者：王夫之
朝代：清
体裁：七言律诗

人日犹馀寅正腊，深阴不识月初弦。春光荏苒虚梅信，朔雪霏微乱柳烟。何处暄风催綵胜，谁将病骨祀华年。中宵欲待清霜霁，珠雨还飞玉粟田。
人日·其二
作者：王夫之
朝代：清
体裁：五言律诗

夏历留人日，春深净晓天。池冰轻破绿，初树浅含烟。百福宜他岁，孤心惜暮年。迢迢春赏意，还看野梅边。
人日·其二
作者：王夫之
朝代：清

夏历留人日，春深净晓天。池冰轻破绿，初树浅含烟。百福宜他岁，孤心惜暮年。迢迢春赏意，还看野梅边。人日犹馀寅正腊，深阴不识月初弦。春光荏苒虚梅信，朔雪霏微乱柳烟。何处暄风催綵胜，谁将病骨祀华年。中宵欲待清霜霁，珠雨还飞玉粟田。
人日新晴
作者：王夫之
朝代：清
体裁：七言律诗

昨宵弦上晴天月，人日青开媚景烟。柳带小吹摇露颗，红芽纤出破苔钱。胜常难问求凰意，怀旧空吟落雁篇。为恼新莺惊午睡，不容梦蝶驻华年。
从子敉遘闵以后与予共命而活者七年顷予窜身猺中不自以必生为谋敉因留侍伯兄时序未改避伏失据掠骑集其四维方间道往迎已罹鞠凶矣悲激之下时有哀吟草遽佚落仅存绝句四首
作者：王夫之
朝代：清

斜日荒荒打枣天，山头回首杳墟烟。当时不道今生别，犹向金风泪黯然。黑海难全一叶舟，谁将完卵望鸺鹠。含羞含恨无终极，稚子牵衣笑邓攸。割骨分肌亦屡禁，如今万矢倍攒心。岳阡秋草应含怨，万树严霜杀一林。情根悔不锄苗早，蔓草萦丝自惹愁。至竟潘安悲白首，人间何有坠珠楼。
从子敉遘闵以后与予共命而活者七年顷予窜身猺中不自以必生为谋敉因留侍伯兄时序未改避伏失据掠骑集其四维方间道往迎已罹鞠凶矣悲激之下时有哀吟草遽佚落仅存绝句四首·其三
作者：王夫之
朝代：清
体裁：七言绝句

割骨分肌亦屡禁，如今万矢倍攒心。岳阡秋草应含怨，万树严霜杀一林。
从子敉遘闵以后与予共命而活者七年顷予窜身猺中不自以必生为谋敉因留侍伯兄时序未改避伏失据掠骑集其四维方间道往迎已罹鞠凶矣悲激之下时有哀吟草遽佚落仅存绝句四首·其二
作者：王夫之
朝代：清
体裁：七言绝句

黑海难全一叶舟，谁将完卵望鸺鹠。含羞含恨无终极，稚子牵衣笑邓攸。
从子敉遘闵以后与予共命而活者七年顷予窜身猺中不自以必生为谋敉因留侍伯兄时序未改避伏失据掠骑集其四维方间道往迎已罹鞠凶矣悲激之下时有哀吟草遽佚落仅存绝句四首·其四
作者：王夫之
朝代：清
体裁：七言绝句

情根悔不锄苗早，蔓草萦丝自惹愁。至竟潘安悲白首，人间何有坠珠楼。
代书寄衡山戴晋元
作者：王夫之
朝代：清

松梢浅着馀冬雪，兰若閒烧丙夜镫。一枕梦回衾似水，不知仙洞隔朱陵。寒山不稳归飞鸟，锦字难传夜静鱼。闻说茂陵方病渴，莫修封禅数行书。
代书寄衡山戴晋元·其一
作者：王夫之
朝代：清
体裁：七言绝句

松梢浅着馀冬雪，兰若閒烧丙夜镫。一枕梦回衾似水，不知仙洞隔朱陵。
代书寄衡山戴晋元·其二
作者：王夫之
朝代：清
体裁：七言绝句

寒山不稳归飞鸟，锦字难传夜静鱼。闻说茂陵方病渴，莫修封禅数行书。
代书答舌剑韬
作者：王夫之
朝代：清
体裁：七言律诗

洣水东流岳阜西，鱼书摇问浣花溪。千峰旧访孤轮月，双脚难拚一寸泥。大誓馀生闻虎啸，衰年独坐弄驴蹄。东山只履归何日，草软烟柔一杖藜。
仿昭代诸家体三十八首 一 刘护军基 秋兴
作者：王夫之
朝代：清
体裁：七言律诗

括苍云绕缙云都，万簇芙蓉翠色铺。红雨湿飞乌桕薄，碧波晴点鹭痕孤。登楼有赋依州牧，长揖无门傲酒徒。不识故园他日泪，蘋花还送暗香无。
仿昭代诸家体三十八首 一 刘护军基 秋兴
作者：王夫之
朝代：清

括苍云绕缙云都，万簇芙蓉翠色铺。红雨湿飞乌桕薄，碧波晴点鹭痕孤。登楼有赋依州牧，长揖无门傲酒徒。不识故园他日泪，蘋花还送暗香无。选胜明朝陌上花，狂夫已宿黄公家。连钱夜洗香泥点，团扇新描软縠纱。燕尾掠人沾绿酒，莺歌随处咒兰芽。片云南浦不成雨，油幕高搴看晚霞。长夏新桐洗绿茎，乳莺历乱啄朱樱。不知微雨遮青嶂，即次流珠溅紫萍。閒整丹经香篆歇，小临鹤径碧苔生。棋枰已敛湘帘捲，稍觉银钩挂岭横。正作越来溪上梦，潮声夜打浙东城。春花春柳皆他日，羽檄羽书悲此生。戍火摇烟低片月，归鸿掠浦警三更。堂堂岁月相欺得，明镜新添雪几茎。乌衣莫与怨斜阳，雪色新裁素练裳。隋苑柳疏长带月，河阳花满不惊霜。琼窗瞥眼窥银字，玉镜偷临斗靓妆。似妒蘋花秋色好，不留清影照寒塘。稍觉逢春客思催，江春无奈促花开。一枝横水寒潭月，几点回风雪砌苔。啼鸟易惊归客梦，陇云空寄故园哀。东风已遣芳心尽，谁与垂杨衒楚台。暄风绿草凤台新，金爵浮光射宝轮。云敛三山澄海气，日华双阙起江春。衣裳初识龙文阔，导唱遥欣黼座亲。还使故园归兴尽，鸣珂长日惜芳尘。扁舟下峤识春寒，五两随风度几滩。古渡铙吹侵月奏，孤城楼堞带云看。故园荔酒经春熟，过岭梅花度雪残。一曲沧浪牵客泪，羊城珠斗冷仙坛。弹铗新从上国行，遥瞻山斗识才名。汉廷属望贤良策，鲁殿初传丝竹声。柳色上衣春日酒，梅花吹笛岁寒情。殷勤莫负乘槎约，拂剑欣看碧汉清。小园花发镇帘垂，春草临阶未觉滋。香尾困风穿湿幕，墨胶凝水带冰澌。病中药裹烦南客，梦里兰芳记楚辞。犹有湘干田二顷，君恩不许趁耕时。日㬉风微柳匝溪，分明莎径未须迷。莺声过涧还如近，蝶翅因花亦屡低。心迹同原聊共赏，乾坤双歇恰单提。芒鞋是处寻春好，不拣苍苔与沁泥。独坐不知秋日短，行年唯有鬓霜新。病过柳市愁京兆，梦记番禺狎海人。泡影勋名消易得，牢骚日月阅来亲。乌藤拄杖明朝事，怕见丹枫映水滨。啼莺流水怨匆匆，万顷春华一梦中。芳韵悠悠随画角，閒愁点点到帘栊。回风无望依瑶草，韶月难期映晚红。回首繁华能几日，碧条簇簇惹薰风。百尺丽谯俯暮原，黄河捲雪拥蛟门。朱仙祠庙青松冷，艮岳风霾白日昏。华表定留千载恨，灵旗难返九招魂。寒鸦斜照苍茫外，酹酒长怀国士恩。轺车明发启秦关，缥渺河山紫气殷。清渭波萦劳怅望，莲峰云杳阻跻攀。鸿门霸气苍烟合，汉寝遗封翠柏閒。万里萧条随薄宦，不知明镜改朱颜。星华浅映御池冰，栖鹊寒喧树影层。独对画垣围藻井，遥知香雾达觚棱。钟人屡扣流霜杵，羽骑长依带月灯。应有五云迎凤葆，晓风已觉透青绫。相送今朝倒客杯，风高木落试登台。乾坤带甲无终日，草泽纡筹几骏才。南去祇悲湘水雁，北书唯寄陇头梅。栖迟迢递双极目，大旆孤城画角哀。碎叶孤城朔雁飞，安西都擭候骑归。汉旌已觉交龙捲，虏酒初骄撞马肥。桃叶杨花江上梦，敲冰燧火北庭围。伏波未洗明珠恨，莫诧中朝有建威。绝巘岧峣接太清，登临极目羽翰轻。青徐海色侵牛斗，河朔云山拥凤城。汉树龙鳞秋色爽，秦碑屃赑暮烟横。探崖欲问长生诀，咫尺蓬壶万里情。白雪仙郎雅奏偏，秋曹云冷綵毫传。迢遥星棹依元礼，萧瑟高楼忆仲宣。采药三山迷蜃气，长歌万里看龙渊。东方千骑空筹策，愧尔酬恩紫禁边。三晋云山西爽开，犹凭呼吸近燕台。时依朱邸陪仙仗，喜际青阳进寿杯。铃阁雪消春草长，牙旌风急暮笳哀。葵心欲逐桑乾水，萦绕金河辇道苔。陆沈不拟尽天涯，回忆西湖怨梦华。万古神州消白浪，中流尺土捲黄沙。云蒸海气栖樯燕，树隐龙宫急暮鸦。遥想讲筵当日语，唯留碧血洒鱼虾。高楼清瑟送离群，欲逐杨花怨夕曛。绣袷春寒三月雨，牙樯风急一江云。狂歌戏马台前客，回首钟山移后文。浩荡长淮分咫尺，扬州红药属夫君。章台垂柳叶凋秋，孤怨孤栖荡妇楼。六朝香粉丁都护，万里戎韬霍小侯。明月机中双纽缕，黄云城上千金钩。此生不拟长相忆，犹梦落花逐上流。秋满吴淞江外江，棠桡波敛夜推窗。月华始出照五两，白鸟飞来恰一双。客散歌声犹有恨，霜寒酒力未全降。西归更送山阳笛，写入落梅别调腔。龙胎密孕御园春，蔬署寻芳剥锦鳞。天诏正如裁玉版，臣心未敢拟霜筠。中宵酒醒香生颊，缓火羹清玉点唇。肉食承恩沾凤实，秋风忍忆故乡莼。湖光千顷敞祠宫，雪捲长堤缀蓼红。血迹梦残凋燕垒，灵旗云闪起蛟风。局争成败天难主，情到华夷感亦同。古鼎香烟飘碧篆，丝丝飞绕六陵东。星汉当檐挂素秋，元禽欲去复缄愁。江花笑拂荷衫袖，縠水回迎竹叶舟。行药定逢菖九节，忆梅遥爱月三洲。垂杨色色萦歌扇，未遣新筝怨雁楼。乾坤非短梦非长，花落聊纾粉蝶忙。莫遣酒星囚北海，偶逢伏日饱东方。蝇窗乍裂双眸阔，狐帽随拈彻骨香。唯有昭文琴外谱，不从夔旷问宫商。几日新阴软碧莎，羽笙日日入莺歌。花如静女添春绣，月许游人画浅蛾。病减恰逢垂柳瘦，诗成长在野亭多。银笺欲寄催花句，却为情深未订讹。衡门过雪草心蠲，玉茗胎红透始暄。乍响青松烹紫笋，閒移斑几就黄绵。茅山书至兼酬药，上海鹤归未买田。熟煮清酤添箬裹，为移春闰入新年。书史笙歌尽未殊，林光江气各清迂。深知帝里春偏静，小爱閒官韵不拘。水有性情鸥鹭得，月函虚皛藻蘋孤。回舟群动皆空谧，隔岸笼灯半有无。不知猿鸟至何方，叶叶晴容发静光。潭黑龙能深定力，苔新云亦恋幽香。泉于草树情偏挚，日以森寒影倍长。始觉向来湘艇上，孤危错拟露锋铓。何须大叫帝阍闻，肸蚃通天黍米分。吴练凄迷亏老寿，汉封细碎到亭云。欲收元气无坚影，自笑顽躯亦片云。帝鬼痴灵皆一蚁，强将斋沐溷元君。杉关关外几分春，已报江干惹战尘。临水自浇三日洒，看花无那百年人。仙函难访龙韬秘，瑶草谁于御辇亲。暂与风光相蕴藉，巡池杞柳亦芳辰。狂歌不审定因何，夹臆红潮湃万波。怖鬼已勤悬紫蟹，冲天无望锢苍鹅。妒津日日添风雨，疑网重重长薜萝。为爱信陵多纵酒，糟邱无奈酝情魔。江潭瑶草不须生，自折疏麻送远行。九庙威灵元白日，四愁风雨有孤荣。青编白简星光迥，大纛高牙落照倾。极目苍生悲海色，唯馀三学傲公卿。馋蛟风激怒涛腥，逝水东倾夜不扃。无望金山邀北岸，恰逢潮水落皋亭。乌衣夜色空迷燕，碧血中宵欲化萤。回首五云蟠御寝，断肠鹃哭向冬青。
仿昭代诸家体三十八首 七 刘典签炳 早朝
作者：王夫之
朝代：清
体裁：七言律诗

暄风绿草凤台新，金爵浮光射宝轮。云敛三山澄海气，日华双阙起江春。衣裳初识龙文阔，导唱遥欣黼座亲。还使故园归兴尽，鸣珂长日惜芳尘。
仿昭代诸家体三十八首 三 倪处士瓒 园居
作者：王夫之
朝代：清
体裁：七言律诗

长夏新桐洗绿茎，乳莺历乱啄朱樱。不知微雨遮青嶂，即次流珠溅紫萍。閒整丹经香篆歇，小临鹤径碧苔生。棋枰已敛湘帘捲，稍觉银钩挂岭横。
仿昭代诸家体三十八首 三十 王太史衡 春赏
作者：王夫之
朝代：清
体裁：七言律诗

几日新阴软碧莎，羽笙日日入莺歌。花如静女添春绣，月许游人画浅蛾。病减恰逢垂柳瘦，诗成长在野亭多。银笺欲寄催花句，却为情深未订讹。
仿昭代诸家体三十八首 三十一 陈徵君继儒 閒居
作者：王夫之
朝代：清
体裁：七言律诗

衡门过雪草心蠲，玉茗胎红透始暄。乍响青松烹紫笋，閒移斑几就黄绵。茅山书至兼酬药，上海鹤归未买田。熟煮清酤添箬裹，为移春闰入新年。
仿昭代诸家体三十八首 三十七 陈黄门子龙 赠戍
作者：王夫之
朝代：清
体裁：七言律诗

江潭瑶草不须生，自折疏麻送远行。九庙威灵元白日，四愁风雨有孤荣。青编白简星光迥，大纛高牙落照倾。极目苍生悲海色，唯馀三学傲公卿。
仿昭代诸家体三十八首 三十三 谭解元元春 岳游
作者：王夫之
朝代：清
体裁：七言律诗

不知猿鸟至何方，叶叶晴容发静光。潭黑龙能深定力，苔新云亦恋幽香。泉于草树情偏挚，日以森寒影倍长。始觉向来湘艇上，孤危错拟露锋铓。
仿昭代诸家体三十八首 三十二 钟少参惺 淮泛
作者：王夫之
朝代：清
体裁：七言律诗

书史笙歌尽未殊，林光江气各清迂。深知帝里春偏静，小爱閒官韵不拘。水有性情鸥鹭得，月函虚皛藻蘋孤。回舟群动皆空谧，隔岸笼灯半有无。
仿昭代诸家体三十八首 三十五 曹兰台学佺 感时
作者：王夫之
朝代：清
体裁：七言律诗

杉关关外几分春，已报江干惹战尘。临水自浇三日洒，看花无那百年人。仙函难访龙韬秘，瑶草谁于御辇亲。暂与风光相蕴藉，巡池杞柳亦芳辰。
仿昭代诸家体三十八首 三十八 顾秀才开雍 恸哭
作者：王夫之
朝代：清
体裁：七言律诗

馋蛟风激怒涛腥，逝水东倾夜不扃。无望金山邀北岸，恰逢潮水落皋亭。乌衣夜色空迷燕，碧血中宵欲化萤。回首五云蟠御寝，断肠鹃哭向冬青。
仿昭代诸家体三十八首 三十六 倪司徒元璐 抒愤
作者：王夫之
朝代：清
体裁：七言律诗

狂歌不审定因何，夹臆红潮湃万波。怖鬼已勤悬紫蟹，冲天无望锢苍鹅。妒津日日添风雨，疑网重重长薜萝。为爱信陵多纵酒，糟邱无奈酝情魔。
仿昭代诸家体三十八首 三十四 王佥事思任 登岱
作者：王夫之
朝代：清
体裁：七言律诗

何须大叫帝阍闻，肸蚃通天黍米分。吴练凄迷亏老寿，汉封细碎到亭云。欲收元气无坚影，自笑顽躯亦片云。帝鬼痴灵皆一蚁，强将斋沐溷元君。
仿昭代诸家体三十八首 九 高礼曹柄 酬答
作者：王夫之
朝代：清
体裁：七言律诗

弹铗新从上国行，遥瞻山斗识才名。汉廷属望贤良策，鲁殿初传丝竹声。柳色上衣春日酒，梅花吹笛岁寒情。殷勤莫负乘槎约，拂剑欣看碧汉清。
仿昭代诸家体三十八首 二 杨提举维桢 嬉春
作者：王夫之
朝代：清
体裁：七言律诗

选胜明朝陌上花，狂夫已宿黄公家。连钱夜洗香泥点，团扇新描软縠纱。燕尾掠人沾绿酒，莺歌随处咒兰芽。片云南浦不成雨，油幕高搴看晚霞。
仿昭代诸家体三十八首 二十 王司寇世贞 投赠
作者：王夫之
朝代：清
体裁：七言律诗

白雪仙郎雅奏偏，秋曹云冷綵毫传。迢遥星棹依元礼，萧瑟高楼忆仲宣。采药三山迷蜃气，长歌万里看龙渊。东方千骑空筹策，愧尔酬恩紫禁边。
仿昭代诸家体三十八首 二十一 高廉访叔嗣 宦况
作者：王夫之
朝代：清
体裁：七言律诗

三晋云山西爽开，犹凭呼吸近燕台。时依朱邸陪仙仗，喜际青阳进寿杯。铃阁雪消春草长，牙旌风急暮笳哀。葵心欲逐桑乾水，萦绕金河辇道苔。
仿昭代诸家体三十八首 二十七 徐秀才渭 怀古
作者：王夫之
朝代：清
体裁：七言律诗

湖光千顷敞祠宫，雪捲长堤缀蓼红。血迹梦残凋燕垒，灵旗云闪起蛟风。局争成败天难主，情到华夷感亦同。古鼎香烟飘碧篆，丝丝飞绕六陵东。
仿昭代诸家体三十八首 二十三 屠大仪隆 送别
作者：王夫之
朝代：清
体裁：七言律诗

高楼清瑟送离群，欲逐杨花怨夕曛。绣袷春寒三月雨，牙樯风急一江云。狂歌戏马台前客，回首钟山移后文。浩荡长淮分咫尺，扬州红药属夫君。
仿昭代诸家体三十八首 二十九 袁吏部宏道 放言
作者：王夫之
朝代：清
体裁：七言律诗

乾坤非短梦非长，花落聊纾粉蝶忙。莫遣酒星囚北海，偶逢伏日饱东方。蝇窗乍裂双眸阔，狐帽随拈彻骨香。唯有昭文琴外谱，不从夔旷问宫商。
仿昭代诸家体三十八首 二十二 梁秋官有誉 吊古
作者：王夫之
朝代：清
体裁：七言律诗

陆沈不拟尽天涯，回忆西湖怨梦华。万古神州消白浪，中流尺土捲黄沙。云蒸海气栖樯燕，树隐龙宫急暮鸦。遥想讲筵当日语，唯留碧血洒鱼虾。
仿昭代诸家体三十八首 二十五 王上舍稚登 月游
作者：王夫之
朝代：清
体裁：七言律诗

秋满吴淞江外江，棠桡波敛夜推窗。月华始出照五两，白鸟飞来恰一双。客散歌声犹有恨，霜寒酒力未全降。西归更送山阳笛，写入落梅别调腔。
仿昭代诸家体三十八首 二十八 汤遂昌显祖 寄怀
作者：王夫之
朝代：清
体裁：七言律诗

星汉当檐挂素秋，元禽欲去复缄愁。江花笑拂荷衫袖，縠水回迎竹叶舟。行药定逢菖九节，忆梅遥爱月三洲。垂杨色色萦歌扇，未遣新筝怨雁楼。
仿昭代诸家体三十八首 二十六 于阁学慎行 纪赐
作者：王夫之
朝代：清
体裁：七言律诗

龙胎密孕御园春，蔬署寻芳剥锦鳞。天诏正如裁玉版，臣心未敢拟霜筠。中宵酒醒香生颊，缓火羹清玉点唇。肉食承恩沾凤实，秋风忍忆故乡莼。
仿昭代诸家体三十八首 二十四 朱九江曰藩 闺怨
作者：王夫之
朝代：清
体裁：七言律诗

章台垂柳叶凋秋，孤怨孤栖荡妇楼。六朝香粉丁都护，万里戎韬霍小侯。明月机中双纽缕，黄云城上千金钩。此生不拟长相忆，犹梦落花逐上流。
仿昭代诸家体三十八首 五 袁御史凯 白燕
作者：王夫之
朝代：清
体裁：七言律诗

乌衣莫与怨斜阳，雪色新裁素练裳。隋苑柳疏长带月，河阳花满不惊霜。琼窗瞥眼窥银字，玉镜偷临斗靓妆。似妒蘋花秋色好，不留清影照寒塘。
仿昭代诸家体三十八首 八 孙典籍蕡 客思
作者：王夫之
朝代：清
体裁：七言律诗

扁舟下峤识春寒，五两随风度几滩。古渡铙吹侵月奏，孤城楼堞带云看。故园荔酒经春熟，过岭梅花度雪残。一曲沧浪牵客泪，羊城珠斗冷仙坛。
仿昭代诸家体三十八首 六 高太史启 梅花
作者：王夫之
朝代：清
体裁：七言律诗

稍觉逢春客思催，江春无奈促花开。一枝横水寒潭月，几点回风雪砌苔。啼鸟易惊归客梦，陇云空寄故园哀。东风已遣芳心尽，谁与垂杨衒楚台。
仿昭代诸家体三十八首 十 李少师东阳 感春
作者：王夫之
朝代：清
体裁：七言律诗

小园花发镇帘垂，春草临阶未觉滋。香尾困风穿湿幕，墨胶凝水带冰澌。病中药裹烦南客，梦里兰芳记楚辞。犹有湘干田二顷，君恩不许趁耕时。
仿昭代诸家体三十八首 十一 陈简讨献章 其十一 晚酌
作者：王夫之
朝代：清
体裁：七言律诗

日暖风微柳匝溪，分明莎径未须迷。莺声过涧还如近，蝶翅因花亦屡低。心迹同原聊共赏，乾坤双歇恰单提。芒鞋是处寻春好，不拣苍苔与沁泥。
仿昭代诸家体三十八首 十一 陈简讨献章 晚酌
作者：王夫之
朝代：清

日㬉风微柳匝溪，分明莎径未须迷。莺声过涧还如近，蝶翅因花亦屡低。心迹同原聊共赏，乾坤双歇恰单提。芒鞋是处寻春好，不拣苍苔与沁泥。
仿昭代诸家体三十八首 十七 郑稽勋善夫 送客
作者：王夫之
朝代：清
体裁：七言律诗

相送今朝倒客杯，风高木落试登台。乾坤带甲无终日，草泽纡筹几骏才。南去祇悲湘水雁，北书唯寄陇头梅。栖迟迢递双极目，大旆孤城画角哀。
仿昭代诸家体三十八首 十三 唐解元寅 落花
作者：王夫之
朝代：清
体裁：七言律诗

啼莺流水怨匆匆，万顷春华一梦中。芳韵悠悠随画角，閒愁点点到帘栊。回风无望依瑶草，韶月难期映晚红。回首繁华能几日，碧条簇簇惹薰风。
仿昭代诸家体三十八首 十九 李廉访攀龙 登眺
作者：王夫之
朝代：清
体裁：七言律诗

绝巘岧峣接太清，登临极目羽翰轻。青徐海色侵牛斗，河朔云山拥凤城。汉树龙鳞秋色爽，秦碑屃赑暮烟横。探崖欲问长生诀，咫尺蓬壶万里情。
仿昭代诸家体三十八首 十二 祝京兆允明 悲秋
作者：王夫之
朝代：清
体裁：七言律诗

独坐不知秋日短，行年唯有鬓霜新。病过柳市愁京兆，梦记番禺狎海人。泡影勋名消易得，牢骚日月阅来亲。乌藤拄杖明朝事，怕见丹枫映水滨。
仿昭代诸家体三十八首 十五 何副使景明 游历
作者：王夫之
朝代：清
体裁：七言律诗

轺车明发启秦关，缥渺河山紫气殷。清渭波萦劳怅望，莲峰云杳阻跻攀。鸿门霸气苍烟合，汉寝遗封翠柏閒。万里萧条随薄宦，不知明镜改朱颜。
仿昭代诸家体三十八首 十八 杨殿撰慎 塞垣
作者：王夫之
朝代：清
体裁：七言律诗

碎叶孤城朔雁飞，安西都擭候骑归。汉旌已觉交龙捲，虏酒初骄撞马肥。桃叶杨花江上梦，敲冰燧火北庭围。伏波未洗明珠恨，莫诧中朝有建威。
仿昭代诸家体三十八首 十六 文待诏徵明 斋宿
作者：王夫之
朝代：清
体裁：七言律诗

星华浅映御池冰，栖鹊寒喧树影层。独对画垣围藻井，遥知香雾达觚棱。钟人屡扣流霜杵，羽骑长依带月灯。应有五云迎凤葆，晓风已觉透青绫。
仿昭代诸家体三十八首 十四 李副使梦阳 怀古
作者：王夫之
朝代：清
体裁：七言律诗

百尺丽谯俯暮原，黄河捲雪拥蛟门。朱仙祠庙青松冷，艮岳风霾白日昏。华表定留千载恨，灵旗难返九招魂。寒鸦斜照苍茫外，酹酒长怀国士恩。
仿昭代诸家体三十八首 四 贝助教琼 感乱
作者：王夫之
朝代：清
体裁：七言律诗

正作越来溪上梦，潮声夜打浙东城。春花春柳皆他日，羽檄羽书悲此生。戍火摇烟低片月，归鸿掠浦警三更。堂堂岁月相欺得，明镜新添雪几茎。
仿李邺侯天覆吾歌广其意示于礼
作者：王夫之
朝代：清
体裁：古风

天覆吾，地载吾，元气纷纷屑万族，灵蓍茂草争昭苏。栖鸟在林鱼在水，而复生我何为乎。绝粒升天等龟鹤，灵椿五百还凋落。鸣珂帝都亦莺燕，金衣元佩喧清甸。邺侯以此为丈夫，漠漠天心谁许见。丈夫昂藏自有真，父兮生我天之仁。一针义利分子午，万国胞与谁主宾。蜗涎篆壁勿轻惹，螳臂当车莫浪嗔。丈夫爱嗔复爱喜，落花笑看随流水。孤月离云雪练飞，渺渺寒辉千万里。静如池影涵青天，动则春风迸花蕊。君不见邺侯晚节知前非，岳顶读书云满衣。晶冰彻底纤尘净，玉魄当头素影肥。青莲七二堆螺髻，万轴当年金简字。千年欲识丈夫心，独上危峰揽苍翠。
伊山
作者：王夫之
朝代：清

心识回峦外，沿溪曲径深。云烟开绿亩，金碧动青林。香篆迎风入，钟声过鸟寻。萧清初觉好，风雨更幽岑。读书云外迹，梵刹劫前宫。蕴藉清歌日，萧条夕磬中。古今藏客泪，勋业寄真空。牛首虚天阙，何因卧懒融。
伊山·其一
作者：王夫之
朝代：清
体裁：五言律诗

心识回峦外，沿溪曲径深。云烟开绿亩，金碧动青林。香篆迎风入，钟声过鸟寻。萧清初觉好，风雨更幽岑。
伊山·其二
作者：王夫之
朝代：清
体裁：五言律诗

读书云外迹，梵刹劫前宫。蕴藉清歌日，萧条夕磬中。古今藏客泪，勋业寄真空。牛首虚天阙，何因卧懒融。
伏日
作者：王夫之
朝代：清
体裁：五言律诗

朱火弥清昼，凉宵候久晴。光摇千嶂迥，风定片云轻。老病从欹枕，交游忆耦耕。东方何意绪，割肉傲公卿。
休洗红
作者：王夫之
朝代：清
体裁：古风

休洗红，洗多颜色坏。东园桃李花，阳春不相待。去时罗衣薄，来时罗衣寒。天风日暮急，举袖君自看。鸣蜩札札落柳枝，深闺年少犹不知。
佛山
作者：王夫之
朝代：清
体裁：古风

昔闻沧波兴，挂席奖微向。荔棹戒晨征，葑田果迎望。山尽时远飘，川分故微漾。星河摇碧缀，天气复青荡。寄身良已孤，行吟空自壮。万端散纷诡，吾道有兴丧。无取笑支离，徒滋罥禽尚。繁虑本物先，冥欢辍想像。迟尔海鸿飞，明珠怀佳贶。
侄敏五十
作者：王夫之
朝代：清

邗沟棨戟插湘滨，骁骑云仍到尔身。戍削月垂千丈影，团圞松偃一庭春。青毡未损传家物，黄菊相期漉酒巾。好理残书贻子弟，乌衣燕识画梁新。吾方授室尔悬弧，一幅当年燕喜图。脉脉回头成梦鹿，悠悠屈指数金乌。黄云初捲收香粒，赪枣重蒸酿软酥。幸有老夫霜鬓在，东皋遥劝倒村酤。
侄敏五十·其一
作者：王夫之
朝代：清
体裁：七言律诗

邗沟棨戟插湘滨，骁骑云仍到尔身。戍削月垂千丈影，团圞松偃一庭春。青毡未损传家物，黄菊相期漉酒巾。好理残书贻子弟，乌衣燕识画梁新。
侄敏五十·其二
作者：王夫之
朝代：清
体裁：七言律诗

吾方授室尔悬弧，一幅当年燕喜图。脉脉回头成梦鹿，悠悠屈指数金乌。黄云初捲收香粒，赪枣重蒸酿软酥。幸有老夫霜鬓在，东皋遥劝倒村酤。
偶望
作者：王夫之
朝代：清
体裁：七言律诗

平田无那素光何，稻叶娟娟浸碧波。白鸟试飞疑远浦，元云微断影高柯。墟烟小困双湾树，砌叶全低一径莎。不碍小窗消午睡，炉烟孤袅绪风和。
偶闷自遣
作者：王夫之
朝代：清
体裁：七言绝句

鸡声残月夜如何，水级危轮又一过。扯断藕丝无住处，弥天元不罥修罗。
偶题
作者：王夫之
朝代：清
体裁：五言律诗

禾稻频相望，莺黄几日深。人间又秋色，垂老足閒心。夕照明归鸟，高林接暮阴。前峰初上月，约略半林侵。
元夕
作者：王夫之
朝代：清
体裁：七言律诗

望月竛竮出浅霞，背人约莫数年华。垂杨向夕惊新绿，蜡炬停风结小花。寂历影堂香篆静，萧清春径藓纹遮。南瞻欲问平安竹，好护刘瓛处士家。
元夕独坐
作者：王夫之
朝代：清
体裁：五言律诗

深碧绕峰峰，寒云酿自冬。草心栖宿雪，山溜隐宵钟。双泪初春尽，孤镫丈室封。梅花凭笑问，莫不许从容。
元日折梅次定山韵
作者：王夫之
朝代：清
体裁：五言律诗

随折一枝好，清香破雾新。盈盈此天地，恰恰正芳春。白发不相负，青阳始试旬。殷勤明看汝，朵朵玉华真。
元日过子直奕
作者：王夫之
朝代：清
体裁：七言律诗

今日何年复岁朝，晓窗新梦试逍遥。韶光流转谁消息，春赏殷勤久寂寥。竹径云深通绿霭，兰芽雨沁透红苗。高斋奕散前溪路，回望炊烟隔小桥。
先开移丹桂一株于窗下作供为赋十六韵
作者：王夫之
朝代：清
体裁：五言排律

静馆香成界，空林影结邻。道心难举似，清供不馀尘。仙种遥移月，浓芳偶借春。雨轻虹一色，霞近日重轮。偷药朱颜驻，凌云紫气臻。灵砂初破体，金粟化生身。南国霜殷橘，江皋日射蘋。忘忧添妙蔼，晚醉厌工颦。落照疏林映，彤云细缬匀。深沾湘瑟甲，乍启散花唇。宿火沈膏灺，兰镫锦罩新。珊枝撑玉魄，丹蕊炼金神。莲坠留房露，榴函尽妒津。商芝分煜煜，琴鲤想鳞鳞。彩雾通炉篆，幽芬上氎巾。赤旃檀荫合，谁道苾刍贫。
先开过问病赠之
作者：王夫之
朝代：清
体裁：五言律诗

迫迫寒威甚，惺惺久病如。纸窗明半榻，炉火拥残书。法相沙踪雁，交情静夜鱼。天花飞万片，祗愧净名居。
先秋一日作
作者：王夫之
朝代：清
体裁：七言律诗

西峰半影逼天青，闪闪斜阳紫焰明。木末一丝云影渡，稻畦千绿水痕平。麟洲梦觉馀香雪，鹤发身轻忆凤笙。菡萏梧桐双在眼，他时摇落不须惊。
八六子·花朝夜窗中见月
作者：王夫之
朝代：清
体裁：词

荡春寒，一轮娟娟，初上烟暖云柔。柰镫穗影含金粟，药垆声泣寒螀，凄然似秋。无端还与绸缪。几线疏棂界破，半襟白袷光浮。想溪外梅花，低垂瘦影，斜窥流水，香魂欲绝，应共我遥向素蛾写怨，青天碧海悠悠。不禁愁。灭镫拥衾去休。
八月梨花
作者：王夫之
朝代：清
体裁：五言排律

夕吹喧风叶，初暾炫露条。涂阴新紫荐，大谷早英飘。留蝶寻香薄，迟莺忆梦遥。迎凉催晓色，倚雪抗清霄。恨讵青春谢，姿矜白日昭。洁纨悲汉扇，瑶馆驻秦箫。抱影空含碧，凝魂映泬寥。云痕将桂粟，湘怨亘兰苗。修月飞琼柹，凌空舞素潮。西乌歌正急，南树梦犹妖。瀚海寒偏耐，哀家韵未饶。一桐虚井砌，片叶点诗瓢。衔去元禽远，归来白雁邀。馀芳回羯鼓，幽约后星桥。江介芦花冷，扬州玉蕊凋。函情摇落日，芳信在山椒。
兰陵王·秋感
作者：王夫之
朝代：清
体裁：词

伤心事。今日从何说起。剑光冷，血溅潭龙，落叶风高云际寺。宾鸿传锦字。向道。海云孤峙。天涯远，欲托传情，不怕关河阻迢递。露坠芙蓉死。问秋藕可能，将丝重系。吹箫人老吴阊市。向夜阑人静，閒提半语，也怕吟虫相调戏。拥孤衾独睡。凭梦。将愁寄。更天海悠悠，望断烟水。纵然有梦成差异。难寻觅酒伴，同垂珠泪。想天□□，□也了，无惭愧。
再哭季林兼追悼小勇匡社旧游
作者：王夫之
朝代：清
体裁：五言律诗

古寺青溪路，东窗隔一峰。缘花忘柳径，驱酒试蘋风。墨冷袜材客，巾残垫角雄。馀生悲梦赋，不与勒新宫。
冬夕
作者：王夫之
朝代：清
体裁：五言律诗

南天元气合，始夜素烟围。薄霭孤星出，林风几叶飞。古今销永夕，书卷掩空扉。此夕关河迥，残镫一影微。
冬夕
作者：王夫之
朝代：清

夕风楮叶有清喧，片紫西收碧未圆。河汉依微倾北户，流霜容与润高天。寥寥空界魂孤往，鼎鼎长宵梦小年。欲与禁寒邀白鹤，齐州不耐暝横烟。天物何归剩碧虚，霜飙难挽日南车。哀弦短剑留魂梦，雪鬓雾花空赘馀。蚕妾报收双瓮酒，故人诺借满床书。不知哀乐将谁得，恻恻寒心逼岁除。
冬夕·其一
作者：王夫之
朝代：清
体裁：七言律诗

夕风楮叶有清喧，片紫西收碧未圆。河汉依微倾北户，流霜容与润高天。寥寥空界魂孤往，鼎鼎长宵梦小年。欲与禁寒邀白鹤，齐州不耐暝横烟。
冬夕·其二
作者：王夫之
朝代：清
体裁：七言律诗

天物何归剩碧虚，霜飙难挽日南车。哀弦短剑留魂梦，雪鬓雾花空赘馀。蚕妾报收双瓮酒，故人诺借满床书。不知哀乐将谁得，恻恻寒心逼岁除。
冬尽过刘庶先夜话效时
作者：王夫之
朝代：清
体裁：七言律诗

端自莲花瓣里来，幻身真作冻蜂猜。世如棋弈辘轳劫，话到文章婪尾杯。三公叔夜龙鸾客，兀者郑侨斥鴳才。金销石泐寻常事，惭愧寒香一径梅。
冬山即事
作者：王夫之
朝代：清

萝阴曲曲謢迥塘，亭午初消子夜霜。小藻分波还浸碧，閒花似菊未凋黄。游鱼带影双遮水，孤蝶迎晴倍惜香。天物殷勤相假借，凋零不遣恼疏狂。元绡垂幕黛烟流，略挂西峰玉一钩。萧散云还沈碧海，清空人欲访琼楼。匀匀广野疏星度，恻恻寒心片影浮。取次閒愁栖泊尽，更谁笙鹤梦丹邱。小雪无云宿暧赊，东窗日转半棂斜。清泉砚滴含馀绿，活火汤瓶涌细花。歌哭古今归午枕，江湖图画泛星槎。堂堂日月容相问，书卷留人几岁华。墙阴小步试欹危，未厌晴风袅鬓丝。槠实乍惊飞鸟过，苔阴渐放素光移。绀珠千颗垂藤子，丹叶孤飘绕故枝。寂历经过聊缓颊，重来千载更伊谁。
冬山即事·其一
作者：王夫之
朝代：清
体裁：七言律诗

萝阴曲曲謢迥塘，亭午初消子夜霜。小藻分波还浸碧，閒花似菊未凋黄。游鱼带影双遮水，孤蝶迎晴倍惜香。天物殷勤相假借，凋零不遣恼疏狂。
冬山即事·其三
作者：王夫之
朝代：清
体裁：七言律诗

小雪无云宿暧赊，东窗日转半棂斜。清泉砚滴含馀绿，活火汤瓶涌细花。歌哭古今归午枕，江湖图画泛星槎。堂堂日月容相问，书卷留人几岁华。
冬山即事·其二
作者：王夫之
朝代：清
体裁：七言律诗

元绡垂幕黛烟流，略挂西峰玉一钩。萧散云还沈碧海，清空人欲访琼楼。匀匀广野疏星度，恻恻寒心片影浮。取次閒愁栖泊尽，更谁笙鹤梦丹邱。
冬山即事·其四
作者：王夫之
朝代：清
体裁：七言律诗

墙阴小步试欹危，未厌晴风袅鬓丝。槠实乍惊飞鸟过，苔阴渐放素光移。绀珠千颗垂藤子，丹叶孤飘绕故枝。寂历经过聊缓颊，重来千载更伊谁。
冬日书怀
作者：王夫之
朝代：清
体裁：七言律诗

木落山空朔气吹，云消星白曙光疑。曈昽烟海天无际，天袅霜华月半规。今古闲愁孤枕尽，渔樵残梦晓钟知。春心他日将谁赠，辜负寒梅折几枝。
冬日晚照书怀
作者：王夫之
朝代：清
体裁：古风

山涤净西清，层云仍南飞。夕光相宛约，霜气乍依违。深紫明峰色，馀绿滋垣衣。仰瞻零叶坠，时有寒禽归。绪心同群动，敛息无馀机。收照光自炯，敷荣道巳非。晴日容相借，行将陟翠微。